02022O0912 — LV — 21.11.2022 — 001.001

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

Grozīta ar:









▼B

EIROPAS CENTRĀLĀS BANKAS PAMATNOSTĀDNE (ES) 2022/912

(2022. gada 24. februāris)

par jaunas paaudzes Eiropas automatizēto reālā laika bruto norēķinu sistēmu (TARGET) un Pamatnostādnes 2013/47/ES (ECB/2012/27) atcelšanu (ECB/2022/8)







I IEDAĻA

VISPĀRĪGI NOTEIKUMI

1. pants

Priekšmets un piemērošanas joma

TARGET nodrošina šādus kontus norēķiniem euro, izmantojot centrālās bankas naudas līdzekļus:

a) Galvenie naudas konti (GNK), lai veiktu norēķinus par operācijām ar centrālajām bankām;

b) Reālā laika bruto norēķinu nodalītie naudas konti (RTGS NNK) un subkonti reālā laika starpbanku un klientu maksājumiem un papildsistēmu (PS) norēķiniem;

c) Reālā laika bruto norēķinu papildsistēmas tehniskie konti (RTGS PS tehniskie konti), TARGET zibmaksājumu norēķinu (TIPS) papildsistēmas tehniskie konti (TIPS PS tehniskie konti) un papildsistēmu garantijas līdzekļu konti (PS garantijas līdzekļu konti) papildsistēmu norēķiniem;

d) TARGET2 vērtspapīriem nodalītie naudas konti (T2V NNK) naudas maksājumiem saistībā ar vērtspapīru darījumiem; un

e) TARGET zibmaksājumu norēķinu nodalītie naudas konti (TIPS NNK) zibmaksājumu norēķiniem.

2. pants

Definīcijas

Šīs pamatnostādnes vajadzībām šādiem terminiem ir III pielikumā noteiktā nozīme:

1) “kontu monitorēšanas grupa”;

2) “adresējama BIC turētājs”;

3) “papildsistēma” (PS);

4) “papildsistēmas garantijas līdzekļu konts” (PS garantiju līdzekļu konts);

5) “papildsistēmas norēķinu procedūra” (PS norēķinu procedūra);

6) “papildsistēmas pārveduma rīkojums” (PS pārveduma rīkojums);

7) “automatizētais nodrošinājums”;

8) “automatizēts likviditātes pārveduma rīkojums”;

9) “pieejamā likviditāte”;

10) “banku grupa”;

11) “filiāle”;

12) “apraides ziņojums”;

13) “darbadiena” jeb “TARGET darbadiena”;

14) “uzņēmuma identifikācijas kods”;

15) “tiesībspējas atzinums”;

16) “naudas pārveduma rīkojums”;

17) “centrālā banka” (CB);

18) “centrālās bankas operācija”;

19) “pievienotā NCB”;

20) “ārkārtas apstākļu risinājums”;

21) “kredītiestāde”;

22) “atļautais lietošanas apjoms” (CMB);

23) “starpsistēmu norēķini”;

24) “nodalītais naudas konts” (NNK)

25) “noguldījumu iespējas procentu likme”;

26) “noguldījumu iespēja”;

27) “euro zonas NCB”

28) “Eiropas Maksājumu padomes SEPA zibmaksājumu (SCT Inst) shēma” jeb “SCT Inst shēma”;

29) “Eurosistēmas CB”;

30) “saistību neizpildes gadījums”:

31) “garantijas līdzekļi”;

32) “maksātnespējas procedūra”;

33) “zibmaksājuma rīkojums”;

34) “norādījumus sniedzošā iestāde”;

35) “dienas kredīts”;

36) “ieguldījumu sabiedrība”;

37) “3. līmeņa NCB”;

38) “likviditātes pārveduma rīkojums”;

39) “aizdevumu iespējas uz nakti procentu likme”;

40) “aizdevumu iespēja uz nakti”;

41) “mobilā identifikatora meklēšanas (MIM) pakalpojums”;

42) “gandrīz zibmaksājums”;

43) “tīkla pakalpojumu sniedzējs”;

44) “neizpildīts naudas pārveduma rīkojums”;

45) “dalībnieks”;

46) “saņēmējs”;

47) “maksātājs”;

48) “maksājuma rīkojums”;

49) “atsaukuma pieprasījuma apstiprinājums”;

50) “valsts sektora struktūra”;

51) “sasniedzamā iestāde”

52) “reālā laika bruto norēķinu papildsistēmas norēķinu procedūra” (RTGS PS norēķinu procedūra);

53) “reālā laika bruto norēķinu papildsistēmas tehniskais konts”

54) “atsaukuma pieprasījums”

55) “nosacījumu likviditātes pārveduma rīkojums”;

56) “norēķinu banku kontu grupa”;

57) “norēķinu banka”;

58) “apturēšana”;

59) “TARGET konts”;

60) “TARGET komponentsistēma”;

61) “TARGET koordinators”;

62) “TARGET zibmaksājumu norēķinu (TIPS) papildsistēmas norēķinu procedūra” (TIPS PS norēķinu procedūra);

63) “TARGET zibmaksājumu norēķinu (TIPS) papildsistēmas tehniskais konts” (TIPS PS tehniskais konts);

64) “TARGET norēķinu pārvaldnieks”;

65) “TARGET2 vērtspapīriem” (T2V);

66) “TARGET tehniskā kļūda”.

3. pants

TARGET komponentsistēmas

1. TARGET juridiski strukturēta kā maksājumu sistēmu kopums, ko veido TARGET komponentsistēmas.

2. Katra Eurosistēmas CB ir savas TARGET komponentsistēmas operatore.

3. Katra TARGET komponentsistēma ir sistēma, kas par tādu noteikta attiecīgajos nacionālajos tiesību aktos, ar ko ievieš Eiropas Parlamenta un Padomes Direktīvu 98/26/EK ( 1 ).

4. TARGET komponentsistēmas nosaukumā ir vienīgi “TARGET” un attiecīgās Eurosistēmas CB nosaukums vai saīsinājums vai šīs Eurosistēmas CB dalībvalsts nosaukums. Eiropas Centrālās bankas TARGET komponentsistēmu sauc TARGET-ECB.

4. pants

Tādu NCB pievienošana, kuru dalībvalstu valūta nav euro

Tādas NCB, kuru dalībvalstu valūta nav euro, var pievienoties TARGET tikai tad, ja tās noslēdz līgumu ar Eurosistēmas CB. Šāds līgums nosaka, ka pievienotā NCB ievēro šo pamatnostādni, ņemot vērā attiecīgus precizējumus un pārveidojumus, par kuriem panākta savstarpēja vienošanās.

5. pants

ECBS iekšējie darījumi

Eiropas Centrālo banku sistēmas (ECBS) iekšējos darījumus euro apstrādā TARGET, izņemot maksājumus, kurus CB attiecīgos gadījumos divpusēji vienojas veikt, izmantojot korespondentkontus.

6. pants

Eurosistēmas iekšējās saistības un prasības

1. Naudas pārveduma rīkojumu norēķini starp dažādu TARGET komponentsistēmu dalībniekiem tiek automātiski apkopoti un koriģēti, veidojot daļu no katras euro zonas NCB saistībām vai prasībām pret ECB, kā noteikts Eurosistēmas CB līgumā. Euro zonas NCB saistības vai prasības pret ECB katru dienu koriģē uzskaites vajadzībām, izmantojot visu TARGET kontu dienas beigu atlikumu pārmaiņu apjomu attiecīgās euro zonas NCB uzskaitē.

2. Uzskaites un pārskatu sniegšanas nolūkā katra euro zonas NCB atver kontu, lai reģistrētu savas saistības vai prasības pret ECB, kas izriet no naudas pārveduma rīkojumu izpildes starp tās komponentsistēmu un citām TARGET komponentsistēmām.

3. ECB katrai euro zonas NCB savā uzskaitē atver kontu, kurā dienas beigās norāda katras euro zonas NCB saistības vai prasības pret ECB.







II IEDAĻA

PĀRVALDE

7. pants

Pārvaldes līmeņi

1. Neierobežojot Eiropas Centrālo banku sistēmas un Eiropas Centrālās bankas Statūtu (turpmāk – "ECBS Statūti") 8. pantu, TARGET pārvaldības pamatā ir triju līmeņu pārvaldes shēma. ECB Padomei (1. līmenis), 2. līmeņa tehniskās un operacionālās pārvaldības struktūrai un 3. līmeņa NCB uzticētie uzdevumi noteikti II pielikumā.

2. ECB Padome atbild par TARGET virzību, vadību un kontroli. 1. līmenim noteiktie uzdevumi ir ECB Padomes ekskluzīvā kompetencē.

3. Saskaņā ar ECBS Statūtu 12.1. panta trešo daļu Eurosistēmas CB atbild par 2. līmenim noteiktajiem uzdevumiem, ņemot vērā ECB Padomes noteikto vispārīgo regulējumu. ECB Padome izveidojusi 2. līmeņa struktūru, kurai Eurosistēmas CB uzticējušas konkrētus ar TARGET saistītus tehniskus un darbības pārvaldības uzdevumus.

4. Eurosistēmas CB organizē uzdevumu izpildi, noslēdzot attiecīgus līgumus.

5. Saskaņā ar ECBS Statūtu 12.1. panta trešo daļu 3. līmeņa NCB atbild par 3. līmenim noteiktajiem uzdevumiem, ņemot vērā ECB Padomes noteikto vispārīgo regulējumu.

6. 3. līmeņa NCB slēdz līgumus ar Eurosistēmas CB, kuros reglamentē 3. līmeņa NCB pakalpojumu sniegšanu. Šādi līgumi vajadzības gadījumā ietver arī pievienotās NCB.

7. Eurosistēma kā T2V pakalpojumu sniedzēja ar Eurosistēmas CB kā attiecīgo valstu TARGET komponentsistēmu operatoriem noslēdz līgumu, kas paredz nosacījumus pakalpojumiem, kurus Eurosistēma sniedz Eurosistēmas CB saistībā ar T2V NNK darbību. Šādus līgumus vajadzības gadījumā noslēdz arī pievienotās NCB.







III IEDAĻA

TARGET DARBĪBA

8. pants

Sistēmas atbalsta dienests

Katra Eurosistēmas CB izveido un uztur sistēmas atbalsta dienestu, kas sniedz atbalstu savas valsts TARGET komponentsistēmas dalībniekiem. Atbalsta dienestu nodrošina vismaz laikā no plkst. 7.00 pēc Viduseiropas laika līdz plkst. 18.15 pēc Viduseiropas laika. Tas tiks pagarināts līdz 18.30 pēc Viduseiropas laika Eurosistēmas rezervju prasību izpildes perioda pēdējā dienā.

9. pants

Saskaņotie noteikumi dalībai TARGET

1. Katra euro zonas NCB pieņem aktus, ar ko ievieš I pielikumā noteiktos Saskaņotos noteikumus dalībai TARGET, tā, lai tajos izmantotajiem terminiem būtu tāda nozīme, kāda tiem piešķirta III pielikumā. Vienīgi šie akti regulē attiecības starp euro zonas NCB un tās dalībniekiem saistībā ar TARGET kontu atvēršanu un tās darbību.

2. Ar 2023. gada 20. novembri Eurosistēmas CB atver tikai TARGET kontus dalībniekiem, kuri ir tiesīgi piedalīties TARGET, lai sniegtu pakalpojumus, uz kuriem attiecas šī pamatnostādne, ievērojot šādus izņēmumus: a) tādu dalībnieku konti, kas uzskaitīti Saskaņoto noteikumu dalībai TARGET I pielikuma I daļas 4. panta 2. punkta a) un b) apakšpunktā; b) konti, kuros naudas līdzekļi tiek turēti dienas laikā tikai un vienīgi naudas iemaksu un izmaksu veikšanai; c) konti, ko izmanto, lai turētu konfiscētos līdzekļus vai līdzekļus, kas ieķīlāti trešās personas kreditoram, vai līdzekļus, kas minēti Eiropas Centrālās bankas Regulas (ES) 2021/378 (ECB/2021/1) ( 2 ) 3. panta 1. punkta d) apakšpunktā; d) konti, ko izmanto NCB uzturēto sistēmu dalībnieki un ko izmanto, lai veiktu tādu zibmaksājumu klīringu, kas atbilst SCT Inst shēmai.

3. ECB pieņem TARGET-ECB noteikumus, īstenojot I pielikumā noteiktos Saskaņotos noteikumus dalībai TARGET, izņemot to, ka: a) TARGET-ECB sniedz klīringa un norēķinu pakalpojumus tikai klīringa un norēķinu iestādēm, tostarp ārpus Eiropas Ekonomikas zonas (EEZ) iedibinātām iestādēm, ja tās pārrauga kompetentā iestāde un to piekļuvi TARGET-ECB apstiprinājusi ECB Padome; b) TARGET-ECB nesniedz dienas kredītu vai automatizēto nodrošinājumu.

4. Eurosistēmas CB pieņemtie standartizētie akti, ar ko ievieš Saskaņotos noteikumus dalībai TARGET, ir publiskojami.

5. Eurosistēmas CB, pamatojoties uz nacionālo tiesību aktu ierobežojumiem, var lūgt noteikt atbrīvojumus no Saskaņoto noteikumu prasībām dalībai TARGET. ECB Padome šādus lūgumus izskata, katru izvērtējot atsevišķi, un attiecīgos gadījumos piešķir atbrīvojumu.

6. Ņemot vērā attiecīgo monetāro līgumu, ECB var noteikt nosacījumus to iestāžu dalībai TARGET, kuras minētas I pielikuma I daļas 4. panta 2. punkta e) apakšpunktā.

7. Eurosistēmas CB neļauj iestādei būt adresējama BIC turētājam vai sasniedzamajai iestādei savā TARGET komponentsistēmā, ja šī iestāde rīkojas, izmantojot TARGET konta turētāju, kas ir dalībvalsts NCB, bet nav Eurosistēmas CB vai pievienotā NCB.

8. Eurosistēmas CB nereģistrē adresējama BIC turētājus, kas ir tiesīgi piedalīties TARGET, kā noteikts I pielikuma I daļas 4. pantā, izņemot to filiāles un iestādes, kas uzskaitītas I pielikuma I daļas 4. panta 2. punkta a) un b) apakšpunktā.

9. Izņemot noteikumus saistībā ar PS, Eurosistēmas CB attiecībā uz dalību TARGET īsteno tikai tos noteikumus, kas izklāstīti Saskaņotajos noteikumos dalībai TARGET. Par TARGET izmantošanu vai saistībā ar to netiek iekasēta komisijas maksa, kas nav maksa, kas noteikta I pielikuma VI papildinājumā, izņemot maksu, ko iekasē par pakalpojumiem, kas saistīti ar NCB, kura līdzpārvalda GNK (kā noteikts I pielikuma II daļas 2. pantā), ja šos pakalpojumus piedāvā Eurosistēmas CB. Eurosistēmas CB, kas piedāvā GNK līdzpārvaldību, nosakot maksu par šiem pakalpojumiem, ievēro pilnīgas izmaksu atgūšanas principu un atgūst vismaz visas izmaksas, kas saistītas ar šiem pakalpojumiem.

10. Atkāpjoties no 9. punkta, Eurosistēmas CB var noteikt papildu noteikumus attiecībā uz TARGET kontiem, kas atvērti tādu līdzekļu turēšanai, kuri sniegti kā nodrošinājums naudas līdzekļu veidā vai kuri veido seguma kopuma daļu.

10. pants

Dienas kredīts. Automatizētais nodrošinājums

1. Euro zonas NCB var piešķirt dalībniekiem dienas kredītu. Dienas kredītu var piešķirt tikai tā primārajā GNK un tikai saskaņā ar aktiem, ar kuriem ievieš I pielikuma III daļas noteikumus par dienas kredīta nodrošināšanu. Dienas kredītu nepiešķir dalībniekam, kura Eurosistēmas monetārās politikas operāciju darījuma partnera atbilstība apturēta vai izbeigta.

2. Pēc dalībnieka, kuram pieejams dienas kredīts, pieprasījuma euro zonas NCB saskaņā ar I pielikuma IV daļā ietvertajiem automatizētā nodrošinājuma operāciju noteikumiem piedāvā automatizētā nodrošinājuma iespēju T2V NNK.

3. Dalībnieki, uz kuriem attiecas ierobežojošie pasākumi, ko Eiropas Savienības Padome vai dalībvalstis pieņēmušas saskaņā ar Līguma 65. panta 1. punktu, b) apakšpunktu, 75. pantu vai 215. pantu, kuru īstenošana pēc attiecīgās euro zonas NCB domām un pēc ECB informēšanas nav savienojama ar TARGET raitu darbību, nav atbilstīgi dienas kredīta vai automatizētā nodrošinājuma saņemšanai.

4. Euro zonas NCB var piešķirt PS dienas kredītu, kā noteikts I pielikuma II daļas 10. panta 2. punkta d) apakšpunktā, ar nosacījumu, ka vienošanās ir iepriekš iesniegtas ECB Padomei un ECB Padome tās ir apstiprinājusi.

5. Euro zonas NCB var izsniegt kredītus uz nakti noteiktiem atbilstošiem centrālajiem darījuma partneriem (CDP) saskaņā ar I pielikuma II daļas 10. panta 5. punkta noteikumiem ar nosacījumu, ka lūgums ir iepriekš iesniegts ECB Padomei un ECB Padome to ir apstiprinājusi.

6. Padome pēc attiecīgās euro zonas NCB priekšlikuma var atbrīvot I pielikuma II daļas 10. panta 2. punkta b) apakšpunktā minētos finanšu departamentus no pienākuma nodrošināt atbilstīgu nodrošinājumu dienas kredīta saņemšanai.

7. Ja euro zonas NCB nolemj apturēt, ierobežot vai izbeigt dalībnieka piekļuvi dienas kredītam vai automatizētajam nodrošinājumam piesardzības apsvērumu dēļ, kā izklāstīts attiecīgi I pielikuma II daļas 13. panta 1. punkta c) apakšpunktā vai I pielikuma IV daļas 11. pantā, tā par to nekavējoties rakstiski paziņo ECB un citām euro zonas NCB un pievienotajām NCB. Ja vajadzīgs, ECB Padome lemj par veikto pasākumu vienotu īstenošanu visās TARGET komponentsistēmās.

8. Ja darījuma partnera piekļuve monetārās politikas instrumentiem ir apturēta, ierobežota vai izbeigta piesardzības apsvērumu dēļ vai citu iemeslu dēļ saskaņā ar nacionālajiem noteikumiem, ar ko īsteno Eiropas Centrālās bankas Pamatnostādnes (ES) 2015/510 (ECB/2014/60) ( 3 ) 158. pantu, attiecīgā euro zonas NCB attiecībā uz piekļuvi dienas kredītam īsteno šo lēmumu saskaņā ar attiecīgās euro zonas NCB piemērotajiem līgumiskajiem vai regulējošajiem noteikumiem.

9. Ja euro zonas NCB nolemj apturēt, ierobežot vai izbeigt Eurosistēmas monetārās politikas darījuma partnera piekļuvi dienas kredīta vai automatizētā nodrošinājuma iespējām saskaņā ar attiecīgi I pielikuma II daļas 13. panta 3. punktu vai I pielikuma IV daļas 11. pantu, šāds lēmums nestājas spēkā, kamēr ECB Padome to nav apstiprinājusi.

10. Neskatoties uz 9. punktā noteikto, steidzamos gadījumos euro zonas NCB var nekavējoties apturēt Eurosistēmas monetārās politikas darījuma partnera pieeju dienas kredīta un/vai automatizētā nodrošinājuma iespējai. Šādos gadījumos attiecīgā euro zonas NCB nekavējoties rakstiski par to ziņo ECB Padomei. ECB Padomei ir tiesības atcelt euro zonas NCB lēmumu. Tomēr, ja ECB Padome nenosūta euro zonas NCB paziņojumu par šādu atcelšanu 10 darbadienu laikā no dienas, kad ECB saņēmusi ziņojumu no šīs NCB, uzskatāms, ka ECB Padome akceptējusi euro zonas NCB rīcību.

11. ECB Padome var izlemt neprasīt vai samazināt I pielikuma II daļas 12. panta 4. punktā noteiktos līgumsodus, ja attiecīgajai iestādei debeta atlikums dienas beigās radies force majeure un/vai TARGET tehniskās kļūdas (kura definēta III pielikumā) rezultātā.

11. pants

Papildu nosacījumi papildsistēmām

1. Papildus 9. panta 1. līdz 9. punkta noteikumiem attiecībām starp attiecīgo Eurosistēmas CB un PS, tostarp Eurosistēmas CB pārvaldītajām PS, piemēro šādus noteikumus.

2. Eurosistēmas CB sniedz līdzekļu pārveduma pakalpojumus, izmantojot centrālās bankas naudas līdzekļus, PS, kas darbojas šādā statusā. Šos pakalpojumus piedāvā, izmantojot: a) TIPS PS norēķinu procedūru tikai, lai atbalstītu zibmaksājumu norēķinus saskaņā ar SCT Inst shēmu vai gandrīz zibmaksājumus PS uzskaitē; vai b) RTGS PS norēķinu procedūras visiem pārējiem norēķinu veidiem.

3. Eurosistēmas CB izņēmuma kārtā un pēc II pielikumā minētās 2. līmeņa struktūras apstiprinājuma var apstiprināt, ka PS izmanto RTGS NNK, izņemot attiecībā uz zibmaksājumu norēķiniem saskaņā ar SCT Inst shēmu. Atļaujas pieteikumam ir vajadzīgs PS pamatots lūgums. Ja lūgums tiek apmierināts, piemēro I pielikuma VI papildinājuma 4. punktu.

4. Katra Eurosistēmas CB pēc lūguma atver subkontu jebkurai norēķinu bankai, kurai tā tur RTGS NNK, ja norēķinu bankas PS piedalās šīs Eurosistēmas NCB TARGET komponentsistēmā vai citā TARGET komponentsistēmā.

5. Eurosistēmas CB papildus šiem I pielikuma nosacījumiem var noteikt nosacījumus attiecībā uz PS dalību TARGET, kas saistīti ar: a) darbības nepārtrauktības un ārkārtas apstākļu procedūrām; b) nosacījumiem attiecībā uz tiesībām uz tādiem līdzekļiem, kas tiek turēti TARGET kontā, ja turētie līdzekļi nav daļa no PS īpašuma; c) CB ķīlas un ieskaita tiesībām attiecībā uz TARGET kontiem, ko tur PS vai kas tiek turēti PS vārdā; d) uzkrāto procentu iekasēšanu un sadali; e) regulatīvajām prasībām (tostarp pārraudzību) attiecībā uz PS vai PS norēķinu bankām (tostarp tām, ko piemēro ārvalstu regulatori); f) informācijas apmaiņu, lai pārbaudītu atbilstību Eurosistēmas politikai.

6. Eurosistēmas CB apmainās ar informāciju par jebkuru nozīmīgu notikumu PS norēķinu procesa laikā.

12. pants

Finansēšana un izmaksu metodoloģija

1. ECB Padome nosaka noteikumus, kurus piemēro TARGET finansēšanai.

2. ECB Padome nosaka TARGET cenu struktūru, izmantojot vienotu Eurosistēmas izmaksu metodiku.

13. pants

Drošības noteikumi

Eurosistēmas CB ievēro ECB Padomes noteiktos pasākumus, kuros nosaka drošības politiku un drošības prasības, un TARGET piemērojamos kontroles pasākumus, tostarp attiecībā uz kibernoturību un informācijas drošību.

14. pants

Audita noteikumi

Audita novērtējumu veic saskaņā ar principiem un kārtību, kas izklāstīta ECB Padomes ECBS Audita politikā.

15. pants

Pienākumi dalības apturēšanas vai izbeigšanas gadījumā

1. Eurosistēmas CB nekavējoties bez iepriekšēja brīdinājuma izbeidz vai aptur dalībnieka dalību attiecīgajā TARGET komponentsistēmā, ja: a) attiecībā uz dalībnieku sākta maksātnespējas procedūra; vai b) dalībnieks vairs neatbilst piekļuves kritērijiem dalībai attiecīgajā TARGET komponentsistēmā.

2. Ja Eurosistēmas CB aptur vai izbeidz dalībnieka dalību TARGET saskaņā ar 1. punktu vai piesardzības apsvērumu dēļ saskaņā ar 17. pantu, tā par to nekavējoties paziņo visām citām Eurosistēmas CB, sniedzot šādas ziņas: a) dalībnieka nosaukums un BIC; b) informācija, pamatojoties uz kuru euro zonas NCB pieņēma savu lēmumu, t.sk. jebkura informācija vai atzinums no attiecīgās uzraudzības iestādes; c) pieņemtais lēmums un ierosinātais termiņš tā piemērošanai. Katra Eurosistēmas CB, ja to lūdz cita Eurosistēmas CB, sniedz informāciju par šādu dalībnieku, t.sk. informāciju par tam adresētajiem naudas pārveduma rīkojumiem.

3. Eurosistēmas CB, kas izbeigusi vai apturējusi dalībnieka dalību tās TARGET komponentsistēmā saskaņā ar 1. punktu, uzņemas atbildību pret citām Eurosistēmas CB, ja tā: a) vēlāk atļauj norēķinus par naudas pārveduma rīkojumiem, kas adresēti dalībniekiem, kuru dalību tā apturējusi vai izbeigusi; vai b) neievēro 1. un 2. punktā noteiktos pienākumus.

4. Eurosistēmas CB, kas apturējusi dalībnieka dalību tās TARGET komponentsistēmā saskaņā ar 1. punkta a) apakšpunktu, šāda dalībnieka naudas pārveduma rīkojumus apstrādā vienīgi, ievērojot tā pārstāvju norādījumus, t.sk. tādu pārstāvju, kurus iecēlusi kompetentā iestāde vai tiesa, piemēram, dalībnieka maksātnespējas administratora norādījumus, vai izpildot kompetentās iestādes vai tiesas lēmumu, kurā sniegti norādījumi par maksājumu apstrādi. Eurosistēmas CB noraida visus izejošos naudas pārveduma rīkojumus no apturētā dalībnieka TIPS NNK.

16. pants

Procedūras TARGET dalības pieteikuma noraidīšanai piesardzības apsvērumu dēļ

Ja saskaņā ar I pielikuma I daļas 5. panta 5. punkta c) apakšpunktu Eurosistēmas CB piesardzības apsvērumu dēļ noraida pieteikumu pievienoties TARGET, šī Eurosistēmas CB nekavējoties informē pārējās Eurosistēmas CB par šādu noraidījumu.

17. pants

Procedūras, lai piesardzības apsvērumu dēļ apturētu, ierobežotu vai izbeigtu dalību TARGET un piekļuvi dienas kredītam un automatizētajam nodrošinājumam

1. Ja piesardzības apsvērumu dēļ euro zonas NCB aptur, ierobežo vai izbeidz dalībnieka piekļuvi dienas kredītam saskaņā ar I pielikuma II daļas 13. panta 1. punkta c) apakšpunktu vai automatizētajam nodrošinājumam saskaņā ar I pielikuma IV daļas 11. pantu, vai Eurosistēmas CB aptur vai izbeidz dalībnieka dalību TARGET saskaņā ar I pielikuma I daļas 25. panta 2. punkta e) apakšpunktu, lēmums pēc iespējas stājas spēkā vienlaicīgi visās TARGET komponentsistēmās.

2. Euro zonas NCB 15. panta 2. punktā noteikto informāciju nekavējoties dara zināmu attiecīgajām uzraudzības iestādēm euro zonas NCB dalībvalstī, lūdzot uzraudzības iestādēm šo informāciju nodot uzraudzības iestādēm citās dalībvalstīs, kurās dalībniekam ir meitasuzņēmums vai filiāle. Ņemot vērā saskaņā ar 1. punktu pieņemto lēmumu, pārējās euro zonas NCB veic pienācīgus pasākumus un informāciju par tiem nekavējoties sniedz ECB.

3. ECB Valde var ierosināt ECB Padomei pieņemt lēmumus, lai nodrošinātu vienotu saskaņā ar 1. un 2. punktu veikto pasākumu piemērošanu.

4. Euro zonas NCB dalībvalstīs, kurās jāīsteno šie lēmumi, par lēmumiem informē attiecīgo dalībnieku un veic visus nepieciešamos īstenošanas pasākumus.

18. pants

Procedūras Eurosistēmas CB sadarbībai saistībā ar administratīvajiem vai ierobežojošajiem pasākumiem

Saistībā ar I pielikuma I daļas 29. panta 3. punkta īstenošanu:

1) jebkura Eurosistēmas CB visām CB, uz kurām tas varētu attiekties, nekavējoties sniedz informāciju, ko tā saņēmusi saistībā ar ierosināto naudas pārveduma rīkojumu, izņemot likviditātes pārveduma rīkojumus starp viena dalībnieka dažādiem kontiem;

2) jebkura Eurosistēmas CB, kura no dalībnieka saņem pierādījumus par paziņojuma sniegšanu kompetentajām iestādēm vai piekrišanas saņemšanu no tām, šādus pierādījumus nekavējoties nosūta tai CB, kura ir maksātāja vai, attiecīgā gadījumā, maksājuma saņēmēja maksājumu pakalpojumu sniedzēja.

3) Eurosistēmas CB, kura ir maksātāja maksājumu pakalpojumu sniedzēja, tad nekavējoties informē maksātāju, ka tas var ievadīt attiecīgo naudas pārveduma rīkojumu TARGET.

19. pants

Darbības nepārtrauktības un ārkārtas apstākļu procedūras

1. Notikuma, kurš ietekmē TARGET normālu darbību, gadījumā attiecīgā Eurosistēmas CB nekavējoties to paziņo TARGET koordinatoram, kurš kopā ar attiecīgās Eurosistēmas CB TARGET norēķinu pārvaldnieku lemj par turpmākajiem pasākumiem.

2. Eurosistēmas CB ziņo TARGET koordinatoram par kļūdu, kas saistīta ar dalībnieku, kā minēts I pielikuma IV papildinājuma 2.4., 3.3. vai 4.2. punktā, ne vēlāk kā 30 minūtes pēc kļūdas sākuma vai pie pirmās izdevības pēc tam, kad konstatēta kļūda, ja šāda kļūda var ietekmēt TARGET darbību vai radīt sistēmisku risku, vai ja Eurosistēmas CB, pamatojoties uz kritērijiem, ko periodiski atjaunina un publicē ECB interneta vietnē, ir noteikušas, ka dalībnieks ir kritiski svarīgs dalībnieks.

3. Izņēmuma gadījumos Eurosistēmas CB var nolemt mainīt TARGET darba grafiku tādu iemeslu dēļ, kas ietver PS ietekmējošu kļūdu, bet ne tikai to. Šādu lēmumu kopīgi pieņem Eurosistēmas CB.

4. Citu notikumu gadījumā, kas var ietekmēt TARGET normālu darbību, attiecīgā Eurosistēmas CB monitorē un pārvalda šādus notikumus, lai novērstu jebkādu ietekmi uz TARGET raitu darbību.

5. Eurosistēmas CB nodrošina savienojumu ar ārkārtas apstākļu risinājumu.

20. pants

Prasības TARGET kompensācijas shēmas ietvaros

1. Ja ECB Padome nav lēmusi citādi, I pielikuma II papildinājumā noteikto kompensācijas procedūru pārvalda, ievērojot šo pantu.

2. Dalībnieka, kas iesniedzis kompensācijas prasību, CB provizoriski novērtē kompensācijas prasību un saistībā ar šo novērtējumu sazinās ar dalībnieku. Ja tas vajadzīgs prasību novērtēšanai, šai CB palīdz citas šajā jautājumā iesaistītās CB. Tiklīdz attiecīgajai CB kļūst zināmas iespējamās prasības, tā informē ECB un citas iesaistītās CB.

3. Deviņu nedēļu laikā pēc TARGET tehniskas kļūdas prasību iesniegušā dalībnieka CB sagatavo sākotnējo novērtējuma ziņojumu, kurā ietverts CB novērtējums par saņemtajām prasībām, un iesniedz to ECB un visām pārējām iesaistītajām CB.

4. Pēc provizoriskā novērtējuma ziņojuma saņemšanas ECB Padome 5 piecu nedēļu laikā veic visu saņemto prasību galīgo novērtējumu un pieņem lēmumu par kompensācijas piedāvājumu attiecīgajiem dalībniekiem. Pēc galīgā novērtējuma pabeigšanas ECB piecu darbadienu laikā galīgā novērtējuma rezultātu paziņo iesaistītajām CB. Šīs CB saviem dalībniekiem nekavējoties paziņo galīgā novērtējuma rezultātu un, attiecīgos gadījumos, kompensācijas piedāvājumu, pievienojot piedāvājuma pieņemšanas vēstules veidlapu.

5. Pēc I pielikuma II papildinājuma 4. panta d) apakšpunkta pēdējā teikumā minētā perioda beigām CB divu nedēļu laikā informē ECB un citas iesaistītās CB par to, kuri kompensācijas piedāvājumi pieņemti un kuri kompensācijas piedāvājumi noraidīti.

6. CB informē ECB par prasībām, kuras tām iesnieguši šo CB dalībnieki, neizmantojot TARGET kompensācijas shēmu, bet kuras saistītas ar TARGET tehnisku kļūdu.

21. pants

TARGET tehniskās kļūdas izraisīti zaudējumi

1. TARGET tehniskās kļūdas gadījumā: a) jebkura maksātāja puses CB, kurā maksātājs veicis noguldījumu, gūst finansiālu labumu, ko aprēķina kā starpību starp Eurosistēmas galveno refinansēšanas operāciju procentu likmi un noguldījumu procentu likmi, ko TARGET tehniskās kļūdas laikā neizpildīto naudas pārveduma rīkojumu apmērā piemēro palielinātajai Eurosistēmas noguldījumu iespējas izmantošanai. Ja maksātājam paliek pārpalikuma līdzekļi, par kuriem nemaksā atlīdzību, finansiālo guvumu aprēķina, bezprocentu pārpalikuma līdzekļiem piemērojot Eurosistēmas galveno refinansēšanas operāciju procentu likmi TARGET tehniskās kļūdas laikā neizpildīto naudas pārveduma rīkojumu apmērā. b) jebkura maksājuma saņēmēja puses CB, no kuras maksājuma saņēmējs aizņēmies, izmantojot aizdevumu iespēju uz nakti, gūst finansiālu labumu, ko aprēķina kā starpību starp aizdevumu iespējas uz nakti procentu likmi un Eurosistēmas galveno refinansēšanas operāciju procentu likmi, ko TARGET tehniskās kļūdas laikā neizpildīto naudas pārveduma rīkojumu apmērā piemēro palielinātajai aizdevumu iespējas uz nakti izmantošanai.

2. ECB finansiālais ieguvums ir: a) ieņēmumi no pievienotajām NCB, kas rodas no atšķirīgās atlīdzības par šo pievienoto NCB dienas beigu atlikumiem attiecībā pret ECB; b) soda procenti, ko ECB saņem no pievienotajām NCB, ja kāda no pievienotajām NCB uzliek sodu dalībniekam par dienas kredīta savlaicīgu neatdošanu, kā tas noteikts Eurosistēmas CB un pievienoto CB līgumā.

3. CB apkopo finansiālos guvumus, ka minēti 1. un 2. punktā, un apkopoto summu izmanto, lai atlīdzinātu tām CB, kuras izmaksājušas kompensācijas saviem dalībniekiem. Atlikušo finansiālo guvumu vai izmaksas, kas CB radušās, izmaksājot kompensāciju to dalībniekiem, sadala Eurosistēmas CB saskaņā ar ECB kapitāla parakstīšanas atslēgu.

22. pants

Nodrošinājuma tiesības attiecībā uz līdzekļiem subkontos un Eurosistēmas iekšējās garantijas

1. Lai izpildītu PS pārveduma rīkojumus, kas saistīti ar RTGS PS norēķinu procedūru C, jebkura Eurosistēmas CB, kas atvērusi subkontus saviem RTGS NNK turētājiem, nodrošina, ka atlikumus šādos subkontos (t. sk. šā atlikuma palielinājumus vai samazinājumus, kas izriet no starpsistēmu norēķinu maksājumu kreditēšanas vai debetēšanas uz vai no subkonta vai no likviditātes pārvedumu kreditēšanas uz subkontu) brīdī, kad PS sāk norēķinu ciklu, var izmantot tikai, lai izpildītu PS pārveduma rīkojumus, kas saistīti ar minēto RTGS PS norēķinu procedūru C. Tas neierobežo maksātnespējas procedūras attiecībā uz konkrēto RTGS NNK turētāju, kā arī individuālus piespiedu izpildes pasākumus attiecībā uz šī RTGS NNK turētāja subkontu.

2. Katru reizi, kad likviditāte tiek pārvesta uz RTGS NNK turētāja subkontu un Eurosistēmas CB nav PS CB, šāda Eurosistēmas CB pēc PS paziņojuma (izmantojot “cikla sākuma” paziņojumu) saņemšanas, attiecīgajai PS apstiprina atlikumu subkontā, tādējādi garantējot PS CB maksājumu apmērā, kas nepārsniedz šo atlikumu. PS adresētais atlikuma apstiprinājums ir arī juridiski saistošs PS CB gribas apliecinājums, par to, ka tā PS garantē maksājumu apmērā, kas nepārsniedz apstiprināto atlikumu. Apstiprinot minētā atlikuma palielināšanu vai samazināšanu atbilstoši starpsistēmu norēķinu PS pārveduma rīkojumu ieskaitīšanai subkontā vai norakstīšanai no tā vai atbilstoši likviditātes pārvedumu ieskaitīšanai subkontā, gan Eurosistēmas CB, kas nav PS CB, gan PS CB apliecina garantijas palielināšanu vai samazināšanu maksājuma summas apjomā. Abas garantijas ir neatsaucamas, beznosacījuma un maksājamas pēc pirmā uzaicinājuma. Abas garantijas beidzas pēc PS ziņojuma saņemšanas par to, ka izpilde ir pabeigta (izmantojot “cikla beigu” ziņojumu).







IV IEDAĻA

PĀREJAS NOTEIKUMI UN NOBEIGUMA NOTEIKUMI

23. pants

Strīdu izšķiršana un piemērojamais likums

1. Ja starp Eurosistēmas CB radies strīds saistībā ar šo pamatnostādni, strīdā iesaistītās puses cenšas strīdu atrisināt saskaņā ar ECBS strīdu izšķiršanas procedūras memorandu.

2. Neskarot 1. punktu, ja strīdu par uzdevumu sadali starp 2. un 3. līmeni nevar izšķirt iesaistītajām pusēm vienojoties, to izšķir ECB Padome.

3. Strīda, kas minēts 1. punktā, gadījumā pušu tiesības un pienākumus galvenokārt nosaka šajā pamatnostādnē paredzētie noteikumi un procedūras. Strīdos par naudas pārveduma rīkojumiem starp TARGET komponentsistēmām, papildus piemēro tās dalībvalsts likumus, kurā atrodas maksājuma saņēmēja Eurosistēmas CB mītnes vieta, ja vien tie nav pretrunā šai pamatnostādnei.

24. pants

Pamatnostādnes 2013/47/ES (ECB/2012/27) atcelšana

▼M1

1. Ar 2023. gada 20. martu tiek atcelta Pamatnostādne ECB/2012/27.

▼B

2. Norādes uz atcelto pamatnostādni uzskata par norādēm uz šo pamatnostādni.

25. pants

Stāšanās spēkā un īstenošana

1. Šī pamatnostādne stājas spēkā dienā, kurā to paziņo nacionālajām centrālajām bankām dalībvalstīs, kuru valūta ir euro.

▼M1

2. Eurosistēmas centrālās bankas ievēro šīs pamatnostādnes prasības ar 2023. gada 20. martu.

▼B

3. ►M1 ◄ Tās ne vēlāk kā 2022. gada 19. aprīlī informē ECB par dokumentiem un līdzekļiem, kas saistīti ar šiem pasākumiem. Dalībvalstu, kuru valūta ir euro, nacionālās centrālās bankas veic visus vajadzīgos pasākumus, lai atbilstu šīs pamatnostādnes noteikumiem, un piemēro tos ar 2023. gada 20. martu.Tās ne vēlāk kā 2022. gada 19. aprīlī informē ECB par dokumentiem un līdzekļiem, kas saistīti ar šiem pasākumiem.

26. pants

Citi noteikumi un pārejas noteikumi

1. Dienā, kas noteikta 25. panta 2. punktā, dalībnieka: a) atlikumus TARGET2 MM kontos pārskaita uz dalībnieka norādītajiem attiecīgajiem GNK; b) TARGET2 TIPS NNK kļūst par TIPS NNK; c) TARGET2 T2V NNK kļūst par T2V NNK; d) TARGET2 tehniskie konti, TARGET2 TIPS PS tehniskie konti un TARGET2 garantijas fondu konti PS norēķinu procedūrām attiecīgi kļūst par RTGS PS tehniskajiem kontiem, TIPS PS tehniskajiem kontiem un PS garantijas līdzekļu kontiem; e) atlikumus vietējos kontos pārskaita uz dalībnieka norādītajiem attiecīgajiem GNK.

2. Dalībnieki necieš zaudējumus un negūst peļņu, kas izriet no atlikumu pārskaitīšanas saskaņā ar 1. punktu.

3. Eurosistēmas iekšējās saistības, kas izriet no maksājumu norēķiniem starp dažādu TARGET2 komponentsistēmu dalībniekiem saskaņā ar Pamatnostādnes 2013/47/ES (ECB/2012/27) 6. pantu, turpina uzrādīt TARGET saskaņā ar šīs pamatnostādnes 6. pantu.

4. Neatkarīgi no I pielikuma I daļas, 5. panta 1. punkta d) un e) apakšpunkta Eurosistēmas CB pieprasītie tiesībspējas un valsts atzinumi attiecīgi saskaņā ar Pamatnostādnes 2013/47/ES (ECB/2012/27) 13. pantu vai saskaņā ar Pamatnostādnes 2013/47/ES (ECB/2012/27) II pielikuma 8. panta 2. punktu, IIA pielikuma 6. panta 2. punktu un IIB pielikuma 6. panta 2. punktu paliek spēkā šīs pamatnostādnes vajadzībām.

5. Neatkarīgi no I pielikuma II daļas 10. panta 2. punkta d) apakšpunkta, piekļuve dienas kredītam, ko ECB Padome piešķīrusi saskaņā ar Pamatnostādnes 2013/47/ES (ECB/2012/27) III pielikuma 2. punkta e) apakšpunkta noteikumiem, paliek spēkā.

6. Grupas, ko ECB Padome atzinusi saskaņā ar “grupas” definīciju Pamatnostādnes 2013/47/ES (ECB/2012/27) II pielikuma 1. pantu turpina atzīt un uzskatīt par banku grupām šajā pamatnostādnē.

27. pants

Adresāti, īstenošanas pasākumi un pārskata sniegšana 1. līmenim

1. Šī pamatnostādne adresēta visām Eurosistēmas centrālajām bankām.

2. ECB Padome katru gadu saņem 2. līmeņa pārskatu, kurā ietverta informācija, ko ECB Padome pieprasa savu 1. līmeņa pienākumu izpildei.









I PIELIKUMS

SASKAŅOTIE NOTEIKUMI DALĪBAI TARGET

I DAĻA

Vispārīgie noteikumi

1. pants

Piemērošanas joma

Šajā I daļā izklāstītie noteikumi reglamentē attiecības starp [iekļaut CB nosaukumu] un tās dalībniekiem TARGET-[iekļaut atsauci uz CB/valsti]. Noteikumus, kas izklāstīti šā pielikuma II, III, IV, V, VI un VII daļā, piemēro, ja dalībnieki vēlas atvērt un tiem atver vienu vai vairākus kontus, kas aprakstīti šajās daļās. Uz noteikumiem, kas izklāstīti šā pielikuma I–VII daļā, šajā pamatnostādnē kopā atsaucas kā uz “Saskaņotajiem noteikumiem” vai “Noteikumiem”.

2. pants

Papildinājumi

1. Noteikumu neatņemama sastāvdaļa ir šādi papildinājumi. I papildinājums. Tehniskās specifikācijas naudas pārveduma rīkojumu apstrādei II papildinājums. TARGET kompensācijas shēma III papildinājums. Norādījumi attiecībā uz tiesībspējas un valstu atzinumiem IV papildinājums. Darbības nepārtrauktības un ārkārtas apstākļu procedūras V papildinājums. TARGET darba grafiks VI papildinājums. Komisijas maksa VII papildinājums. Prasības attiecībā uz informācijas drošības pārvaldību un darbības nepārtrauktības pārvaldību [VIII papildinājums. Vajadzības gadījumā iekļaut: Pamatnostādnes III pielikumā sniegto definīciju saraksts]

2. Pretrunu vai neatbilstību gadījumā starp jebkuru papildinājumu un jebkuru citu Noteikumu nosacījumu Noteikumiem ir prioritāte.

3. pants

Vispārīgs TARGET apraksts

1. TARGET juridiski veidots kā maksājumu sistēmu kopums, kas sastāv no visām TARGET komponentsistēmām, kuras par sistēmām atzītas nacionālajos tiesību aktos, ar ko īsteno Direktīvu 98/26/EK.

2. TARGET ietver euro maksājumu sistēmas, kas veic norēķinus ar centrālās bankas naudas līdzekļiem un sniedz centralizētus likviditātes pārvaldības pakalpojumus, reālā laika bruto norēķinus par maksājumiem un pakalpojumus PS norēķiniem, kā arī ļauj veikt naudas maksājumus saistībā ar vērtspapīru norēķiniem un zibmaksājumu norēķinus.

3. TARGET nodrošina: a) GNK centrālo banku operāciju norēķiniem; b) RTGS NNK liela apjoma reālā laika bruto maksājumu norēķiniem un subkontus, ja tas nepieciešams PS norēķiniem; c) T2V NNK naudas maksājumiem saistībā ar vērtspapīru norēķiniem; d) TIPS NNK zibmaksājumu norēķiniem; un e) šādus kontus PS norēķiniem: i) RTGS PS tehniskos kontus; ii) PS garantijas līdzekļu kontus; un iii) TIPS PS tehniskos kontus.

Katru TARGET-[iekļaut CB nosaukumu] kontu identificē ar unikālu konta numuru, ko veido I papildinājuma 2. punktā aprakstītie elementi.

4. pants

Piekļuves nosacījumi

1. Šādām iestādēm pēc to lūguma ir tiesības kļūt par TARGET-[iekļaut atsauci uz CB/valsti] dalībniekiem: a) Eiropas Savienībā vai EEZ iedibinātām kredītiestādēm, t. sk. tām, kas darbojas, izmantojot Eiropas Savienībā vai EEZ iedibinātu filiāli; b) ārpus EEZ iedibinātām kredītiestādēm, ja tās darbojas, izmantojot Eiropas Savienībā vai EEZ iedibinātu filiāli; c) dalībvalstu NCB un ECB

ar nosacījumu, ka uz a) un b) apakšpunktā minētajām iestādēm neattiecas ierobežojošie pasākumi, ko Eiropas Savienības Padome vai dalībvalstis pieņēmušas saskaņā ar Līguma 65. panta 1. punkta b) apakšpunktu, 75. pantu vai 215. pantu, kuru īstenošanu [iekļaut CB nosaukumu], informējot ECB, uzskata par nesavienojamu ar TARGET raitu darbību.

2. [Iekļaut CB nosaukumu] pēc saviem ieskatiem var atzīt par dalībniekiem arī šādas iestādes: a) dalībvalstu centrālo vai reģionālo valdību finanšu departamenti; b) dalībvalstu valsts sektora struktūras, kas pilnvarotas turēt klientu kontus; c) i) Savienībā vai EEZ iedibinātas ieguldījumu sabiedrības, t. sk. tās, kas darbojas, izmantojot Savienībā vai EEZ iedibinātu filiāli; un ii) ārpus EEZ iedibinātas ieguldījumu sabiedrības, ja tās darbojas, izmantojot Savienībā vai EEZ iedibinātu filiāli; d) iestādes, kas pārvalda PS un rīkojas šajā statusā; un e) kredītiestādes vai jebkuras tāda veida iestādes, kas minētas a)–d) apakšpunktā, ja abos gadījumos tās iedibinātas valstī, ar kuru Eiropas Savienība noslēgusi monetāro nolīgumu, ļaujot jebkurai šādai iestādei piekļūt Eiropas Savienības maksājumu sistēmām saskaņā ar monetārā nolīguma noteikumiem, un ja attiecīgais valstī piemērojamais tiesiskais režīms ir līdzvērtīgs attiecīgajiem Eiropas Savienības tiesību aktiem.

5. pants

Pieteikšanās procedūra

1. Lai kļūtu par TARGET-[iekļaut atsauci uz CB/valsti] dalībnieku, iestāde, kas atbilst 4. panta 1. punkta noteikumiem, vai iestāde, ko [iekļaut CB nosaukumu] var atzīt saskaņā ar 4. panta 2. punktu, izpilda šādas prasības: a) instalē, administrē, apkalpo, monitorē un nodrošina tādas IT infrastruktūras drošību, kas nepieciešama, lai pievienotos TARGET-[iekļaut atsauci uz CB/valsti] un spētu iesniegt tai naudas pārveduma rīkojumus. Lai to izpildītu, dalībnieka kandidāti var piesaistīt trešās personas, tomēr paliekot pilnībā atbildīgi; b) nokārto testus, ko prasa [iekļaut CB nosaukumu]; c) pietiekuma iesniedzējs RTGS NNK, T2V NNK vai TIPS NNK atvēršanai – arī tur vai atver GNK [iekļaut CB nosaukumu]; d) iesniedz tiesībspējas atzinumu III papildinājumā noteiktajā veidā, izņemot gadījumus, ja [iekļaut CB nosaukumu] citā kontekstā jau saņēmusi šādā tiesībspējas atzinumā sniedzamo informāciju un paziņojumus; e) attiecībā uz 4. panta 1. punkta b) apakšpunktā un 4. panta 2. punkta c) apakšpunkta ii) punktā minētajām iestādēm iesniedz valsts atzinumu III papildinājumā noteiktajā veidā, izņemot gadījumus, ja [iekļaut CB nosaukumu] citā kontekstā jau saņēmusi šādā valsts atzinumā sniedzamo informāciju un paziņojumus; f) pietiekuma iesniedzējs TIPS NNK atvēršanai – pievienojies SCT Inst shēmai, parakstot SEPA zibmaksājumu pievienošanās nolīgumu (SEPA Instant Credit Transfer Adherence Agreement); g) pietiekuma iesniedzējs TIPS PS tehniskā konta atvēršanai – sniedz pierādījumus, ka Eiropas Maksājumu padomei iesniegta informatīvā vēstule, kurā pausts nolūks kļūt par SCT Inst atbilstošu klīringa un norēķinu mehānismu.

2. Pietiekuma iesniedzēji piesakās [iekļaut CB nosaukumu], pievienojot vismaz šādus dokumentus/informāciju: a) aizpildītu [iekļaut CB nosaukumu] sagatavoto atsauces datu apkopošanas veidlapu; b) tiesībspējas atzinumu, ja to pieprasa [iekļaut CB nosaukumu], un valsts atzinumu, ja to pieprasa [iekļaut CB nosaukumu]; c) pietiekuma iesniedzējs TIPS NNK atvēršanai – pierādījumus par pievienošanos SCT Inst shēmai; d) ja pietiekuma iesniedzējs piesakās izmantot TIPS PS norēķinu procedūru – pierādījumus par to, ka tas Eiropas Maksājumu padomei iesniedzis informatīvo vēstuli, kurā pausts nolūks kļūt par SCT Inst atbilstošu klīringa un norēķinu mehānismu; e) ja pietiekuma iesniedzējs norādījis pilnvaroto maksātāju – pierādījumus par to, ka pilnvarotais maksātājs piekritis pildīt šādu funkciju.

3. Pieteikuma iesniedzējiem, kuri jau ir TARGET dalībnieki un kuri piesakās jaunam kontam kā aprakstīts: i) III daļā (RTGS NNK); ii) IV daļā (T2V NNK); iii) V daļā (TIPS NNK); iv) VI daļā (RTGS PS tehniskais konts); un/vai v) VII daļā (TIPS PS tehniskais konts) jāatbilst 1. un 2. punkta noteikumiem, ciktāl tas attiecas uz jauno kontu, par kuru iesniegts pieteikums.

4. [Iekļaut CB nosaukumu] var pieprasīt arī jebkādu papildu informāciju, ko tā uzskata par nepieciešamu, lai izlemtu jautājumu par pieteikumu TARGET konta atvēršanai.

5. [iekļaut CB nosaukumu] noraida dalības pieteikumu, ja: a) pieteikuma iesniedzējs nav iestāde, kas atbilst 4. panta 1. punkta noteikumiem, vai iestāde, ko [iekļaut CB nosaukumu] var atzīt saskaņā ar 4. panta 2. punktu; b) nav izpildīta viena vai vairākas 1. punktā minētās dalības prasības; un/vai c) [iekļaut CB nosaukumu] vērtējumā šāda dalība apdraudētu vispārējo TARGET-[iekļaut atsauci uz CB/valsti] vai jebkuras citas TARGET komponentsistēmas stabilitāti un drošību vai [iekļaut CB nosaukumu] to uzdevumu izpildi, kas noteikti [iekļaut attiecīgo nacionālo tiesību aktu] un Eiropas Centrālo banku sistēmas un Eiropas Centrālās bankas Statūtos, vai radītu risku piesardzības apsvērumu dēļ.

6. [Iekļaut CB nosaukumu] paziņo dalībnieka kandidātam savu lēmumu par pieteikumu kļūt par TARGET-[iekļaut atsauci uz CB/valsti] dalībnieku viena mēneša laikā no dienas, kad [iekļaut CB nosaukumu] saņēmusi pieteikumu. Ja [iekļaut CB nosaukumu] pieprasa papildu informāciju saskaņā ar 4. punktu, lēmums jāpaziņo viena mēneša laikā no dienas, kurā [iekļaut CB nosaukumu] saņēmusi šo informāciju no pieteikuma iesniedzēja. Katrā atteikuma lēmumā jāmin atteikuma iemesli.

6. pants

Dalībnieki

1. Dalībniekiem, kas nav PS, ir vismaz viens GNK [iekļaut CB nosaukumu], un tiem var būt arī viens vai vairāki RTGS NNK, T2V NNK un/vai TIPS NNK [iekļaut CB nosaukumu].

2. Uz PS, kas izmanto RTGS PS norēķinu procedūras vai TIPS PS norēķinu procedūru, attiecas noteikumi, kas izklāstīti attiecīgi šajā daļā, kā arī VI vai VII daļā. Tām var būt viens vai vairāki GNK, T2V NNK un, izņēmuma kārtā un ja to apstiprinājusi [iekļaut CB nosaukumu], viens vai vairāki RTGS NNK, izņemot attiecībā uz zibmaksājumu klīringu saskaņā ar SCT Inst shēmu. Ja PS ir RTGS NNK vai T2V NNK turētājs, tai ir arī vismaz viens GNK [iekļaut CB nosaukumu]. Ja PS ir viens vai vairāki GNK vai RTGS NNK, vai T2V NNK, piemēro arī šo Noteikumu attiecīgās daļas.

7. pants

Iestāžu, kas nav dalībnieks, piekļuve dalībnieka kontam

1. Ciktāl tas tehniski iespējams, dalībnieks var dot piekļuvi saviem TARGET kontiem vienai vai vairākām iestādēm, ko tas norādījis, kā iestādi, kas var iesniegt naudas pārveduma rīkojumus un veikt citas darbības.

2. Uzskata, ka iesniegtos naudas pārveduma rīkojumus vai līdzekļus, ko saņēmušas iestādes, kuras dalībnieks norādījis, kā minēts 1. punktā, iesniedzis vai saņēmis pats dalībnieks.

3. Šādi naudas pārveduma rīkojumi un jebkuras citas darbības, ko veic 1. punktā minētā iestāde vai iestādes, dalībniekam ir saistošas neatkarīgi no dalībnieka un šādu iestāžu līgumu vai citu vienošanos satura vai līgumu un vienošanos neievērošanas.

8. pants

Rēķinu sagatavošana

1. [Iekļaut CB nosaukumu] identificē apmaksājamos vienumus saskaņā ar VI papildinājumu un katru no tiem attiecina uz dalībnieku, kas to radījis.

2. Jebkuru komisijas maksu, kas maksājama par PS iesniegtu naudas pārveduma rīkojumu vai tās saņemtu naudas pārvedumu, neatkarīgi no tā, vai tā izmanto RTGS PS norēķinu procedūras vai RTGS NNK, iekasē vienīgi no šīs PS.

3. Apmaksājamos vienumus, kas radušies darbībās, kuras veikušas 7. pantā minētās norādītās iestādes, kā arī centrālās bankas, kas rīkojas dalībnieka vārdā, attiecina uz dalībnieku.

4. [Iekļaut CB nosaukumu] izsniedz dalībniekam atsevišķus rēķinus par attiecīgajiem pakalpojumiem, kas aprakstīti: i) III daļā (RTGS NNK); ii) IV daļā (T2V NNK); iii) V daļā (TIPS NNK); iv) VI daļā (RTGS PS norēķinu procedūras); un v) VII daļā (TIPS PS norēķinu procedūra).

5. [Iekļaut CB nosaukumu] norēķinu par katru rēķinu veic, izmantojot tiešā debeta rīkojumu dalībnieka GNK, ja vien dalībnieks nav noteicis citu TARGET dalībnieku (kas var būt TARGET- [iekļaut atsauci uz CB/valsti] vai citā komponentsistēmā) par pilnvaroto maksātāju un uzdevis [iekļaut CB nosaukumu] debetēt šā pilnvarotā maksātāja GNK. Šāds norādījums neatbrīvo dalībnieku no pienākuma apmaksāt katru rēķinu.

6. Ja iecelts pilnvarotais maksātājs, dalībnieks iesniedz [iekļaut CB nosaukumu] pierādījumus, ka pilnvarotais maksātājs ir piekritis pildīt šo funkciju.

7. Šā panta vajadzībām katru PS aplūko atsevišķi, pat ja divas vai vairākas no tām pārvalda viena un tā pati juridiskā persona, un neatkarīgi no tā, vai PS ir vai nav atzīta saskaņā ar Direktīvu 98/26/EK. Ja PS nav atzīta saskaņā ar Direktīvu 98/26/EK, to identificē kā PS, ņemot vērā šādus kritērijus: a) tai ir oficiāls regulējums, kas balstīts uz līgumtiesisku vai likumdošanas aktu, piem., dalībnieku un sistēmas operatora līgums; b) tai ir vairāki dalībnieki; c) tai ir kopēji noteikumi un standartizētas procedūras; un d) tās mērķis ir maksājumu un/vai vērtspapīru klīrings, ieskaits un/vai norēķini dalībnieku starpā.

9. pants

Rēķinu grupas

1. Pēc dalībnieka lūguma [iekļaut CB nosaukumu] izveido rēķinu grupu, lai tās dalībnieki varētu gūt labumu no RTGS NNK piemērojamās cenu samazināšanas. Rēķinu grupā var iekļaut tikai RTGS NNK turētājus, kas pieder vienai un tai pašai banku grupai, no vienas vai vairākām TARGET komponentsistēmām.

2. Pēc RTGS NNK turētāja lūguma [iekļaut CB nosaukumu] pievieno RTGS NNK turētāju rēķinu grupai vai svītro to no rēķinu grupas, kas var būt TARGET-[iekļaut atsauces uz CB/valsti] vai jebkurā citā TARGET komponentsistēmā. RTGS NNK turētājs informē visus pārējos rēķinu grupas dalībniekus par šādu lūgumu pirms tā iesniegšanas.

3. Rēķinu grupā iekļautajiem RTGS NNK turētājiem izraksta atsevišķus rēķinus, kā noteikts 8. pantā.

10. pants

[Iekļaut CB nosaukumu] un dalībnieku pienākumi

1. [Iekļaut CB nosaukumu] piedāvā šo noteikumu II, III, IV, V, VI un VII daļā aprakstītos pakalpojumus, ja dalībnieks izvēlējies atvērt un tam atvērts tur minētais konts. Ja vien Noteikumos vai tiesību aktos nav noteikts citādi, [iekļaut CB nosaukumu] izmanto visus tās rīcībā esošos saprātīgos līdzekļus, lai pildītu savus pienākumus saskaņā ar Noteikumiem, negarantējot rezultātu.

2. Saskaņā ar Noteikumiem pakalpojumu sniedzējs ir [iekļaut CB nosaukumu]. 3. līmeņa NCB darbības un bezdarbības uzskatāmas par [iekļaut CB nosaukumu] darbību un bezdarbību, par ko tā uzņemas atbildību saskaņā ar Noteikumu 22. pantu. Dalība saskaņā ar Noteikumiem neveido līgumiskas attiecības starp dalībniekiem un 3. līmeņa NCB, jebkurai no tām darbojoties kā 3. līmeņa NCB. Rīkojumus, ziņojumus vai informāciju, ko dalībnieks saņem no TARGET vai sūta TARGET saistībā ar pakalpojumiem, kuri sniegti saskaņā ar Noteikumiem, uzskata par rīkojumiem, ziņojumiem vai informāciju, kas saņemta no [iekļaut CB nosaukumu] vai tai nosūtīta.

3. Dalībnieks maksā [iekļaut CB nosaukumu] komisijas maksu saskaņā ar 8. pantu.

4. Dalībnieks nodrošina, ka tas ir tehniski pieslēgts TARGET-[iekļaut atsauci uz CB/valsti] saskaņā ar V papildinājumā izklāstīto TARGET darba grafiku. Šo pienākumu var izpildīt ar 7. pantā minētās norādītās iestādes starpniecību.

5. Dalībnieks paziņo un apliecina [iekļaut CB nosaukumu], ka, pildot savus pienākumus saskaņā ar Noteikumiem, netiek pārkāpts neviens normatīvais vai administratīvais akts, kas uz to attiecas, un neviens līgums, kas tam saistošs.

6. Dalībnieks apmaksā visas piemērojamās zīmognodevas vai citus ar dokumentiem saistītos nodokļus vai nodevas, kā arī visas citas izmaksas, kas dalībniekam rodas, atverot, uzturot vai slēdzot savu TARGET kontu.

11. pants

Sadarbība un informācijas apmaiņa

1. Pildot savus pienākumus un izmantojot savas tiesības saskaņā ar Noteikumiem, [iekļaut CB nosaukumu] un dalībnieki cieši sadarbojas, lai nodrošinātu TARGET-[iekļaut atsauci uz CB/valsti] stabilitāti un drošību. Tie nodrošina cits citu ar jebkādu informāciju vai dokumentiem, kas saistīti ar attiecīgo pienākumu izpildi un tiesību izmantošanu saskaņā ar Noteikumiem, neskarot pienākumu saglabāt bankas noslēpumu.

2. [iekļaut CB nosaukumu] izveido un uztur sistēmas atbalsta nodaļu, lai palīdzētu dalībniekiem grūtībās, kas radušās saistībā ar sistēmas darbību.

3. Atjaunināta informācija par katra pakalpojuma operacionālo statusu ir pieejama TARGET informācijas sistēmā (TIS) īpašā ECB interneta vietnes lapā.

4. [Iekļaut CB nosaukumu] var nosūtīt sistēmas attiecīgos ziņojumus dalībniekiem, izmantojot apraides ziņojumu vai, ja šis līdzeklis nav pieejams, jebkuru citu piemērotu saziņas līdzekli.

5. Dalībnieki laikus atjaunina esošās atsauces datu vākšanas veidlapas un iesniedz [iekļaut CB nosaukumu] jaunas atsauces datu vākšanas veidlapas. Dalībnieki pārbauda tās informācijas pareizību, kura uz tiem attiecas un kuru [iekļaut CB nosaukumu] ievadījusi TARGET-[iekļaut atsauci uz CB/valsti].

6. Ar šo dalībnieks atļauj [iekļaut CB nosaukumu] paziņot 3. līmeņa NCB jebkādu informāciju par dalībniekiem, kas 3. līmeņa NCB var būt vajadzīga saskaņā ar līgumiem starp 3. līmeņa NCB un Eurosistēmas CB, kas reglamentē 3. līmeņa NCB sniedzamo pakalpojumu sniegšanu.

7. Dalībnieki bez liekas kavēšanās informē [iekļaut CB nosaukumu] par jebkurām pārmaiņām to tiesībspējā un jebkurām citām tiesību aktu pārmaiņām, kas ietekmē jautājumus, kuri saistībā ar tiem apskatīti valsts atzinumā, kā izklāstīts III papildinājumā sniegtajos norādījumos.

8. [iekļaut CB nosaukumu] jebkurā laikā var pieprasīt atjaunināt vai atjaunot 5. panta 1. punkta d) un e) apakšpunktā minētos valsts vai tiesībspējas atzinumus.

9. Dalībnieki nekavējoties informē [iekļaut CB nosaukumu], ja attiecībā uz tiem iestājas saistību neizpildes gadījums vai ja uz tiem attiecas krīzes novēršanas pasākumi vai krīzes pārvaldības pasākumi Eiropas Parlamenta un Padomes Direktīvas 2014/59/ES ( 4 ) vai jebkuru citu līdzvērtīgu piemērojamo tiesību aktu nozīmē.

12. pants

Atlīdzība par kontiem

1. Par GNK, NNK un subkontiem atlīdzību maksā, piemērojot nulles procentu likmi vai noguldījumu iespējas procentu likmi, atkarībā no tā, kura no tām ir zemāka, izņemot gadījumus, kuros tos izmanto, lai turētu: a) obligātās rezerves; b) virsrezerves; c) valdības noguldījumus, kas definēti Eiropas Centrālās bankas Pamatnostādnes (ES) 2019/671 (ECB/2019/7) ( 5 ) 2. panta 5) punktā.

Obligāto rezervju gadījumā atlīdzības par turējumiem aprēķināšanu un izmaksāšanu nosaka Padomes Regula (EK) Nr. 2531/98 ( 6 ) un Regula (ES) 2021/378 (ECB/2021/1).

Virsrezervju gadījumā atlīdzības par turējumiem aprēķināšanu un izmaksāšanu nosaka Eiropas Centrālās bankas Lēmums (ES) 2019/1743 (ECB/2019/31) ( 7 ).

Valdības noguldījumu gadījumā atlīdzību par turējumiem regulē ar šādiem valdības noguldījumiem saistītie noteikumi, kas izklāstīti Pamatnostādnes (ES) 2019/671 (ECB/2019/7) 4. pantā.

2. Par atlikumiem uz nakti, kas tiek turēti TIPS PS tehniskajā kontā vai RTGS PS tehniskajā kontā attiecībā uz PS norēķinu procedūru D, un garantijas līdzekļiem, t. sk. tiem, kas tiek turēti PS garantijas līdzekļu kontā, atlīdzību maksā pēc noguldījumu iespējas likmes.

13. pants

Kontu pārvaldība

1. Dalībnieki monitorē un pārvalda likviditāti savos kontos saskaņā ar TARGET darba grafiku, kā noteikts V papildinājumā, un veic salīdzināšanu darījumu līmenī vismaz reizi dienā. Šo pienākumu var izpildīt ar 7. pantā minētās norādītās iestādes starpniecību.

2. Dalībnieks izmanto [iekļaut CB nosaukumu] nodrošinātos rīkus kontu salīdzināšanai, jo īpaši dienas konta izrakstu, kas ir pieejams katram dalībniekam. Šo pienākumu var izpildīt ar 7. pantā minētās norādītās iestādes starpniecību.

3. Dalībnieki nekavējoties informē [iekļaut CB nosaukumu] gadījumā, ja rodas neatbilstība attiecībā uz kādu no to kontiem.

14. pants

Obligātās rezerves

1. Pēc dalībnieka, uz kuru attiecas obligāto rezervju prasības, lūguma [iekļaut CB nosaukumu] atzīmē vienu vai vairākus GNK vai NNK, kas šim dalībniekam atvērti TARGET-[iekļaut atsauci uz CB/valsti], kā turētus obligāto rezervju prasību izpildei.

2. Obligāto rezervju prasību izpildei, ja tās attiecas uz dalībnieku, ņem vērā visu dalībnieka šādam nolūkam atzīmēto kontu [iekļaut CB nosaukumu] dienas beigu atlikumu summu.

15. pants

Minimālā un maksimālā atlikuma robežas

1. Dalībnieks savos GNK vai NNK var noteikt minimālā un maksimālā atlikuma robežas.

2. Dalībnieks var izvēlēties saņemt paziņojumu, ja ir pārsniegta minimālā atlikuma vai maksimālā atlikuma robeža. Turklāt attiecībā uz GNK vai RTGS NNK dalībnieks var noteikt, ka robežas pārsniegšana ierosina nosacījumu likviditātes pārveduma rīkojumu.

3. Likviditātes pārveduma rīkojuma norēķina rezultātā netiek pārbaudīts, vai ir pārsniegta minimālā atlikuma vai maksimālā atlikuma robeža.

16. pants

Kontu monitorēšanas grupa

1. GNK turētājs var izveidot vienu vai vairākas kontu monitorēšanas grupas, lai monitorētu likviditāti vairākos GNK vai NNK, un tas kļūs par grupas vadītāju jebkurai kontu monitorēšanas grupai, kuru tas izveidojis.

2. Dalībnieks var pievienot jebkuru no tā GNK vai NNK, kas atvērti TARGET-[iekļaut atsauci uz CB/valsti] vai jebkurā citā TARGET komponentsistēmā, vienai vai vairākām kontu monitorēšanas grupām un tādējādi kļūt par šādas kontu monitorēšanas grupas dalībnieku. Kontu monitorēšanas grupas dalībnieks jebkurā laikā var iniciēt sava konta izņemšanu no kontu monitorēšanas grupas. Dalībnieks informē kontu monitorēšanas grupas vadītāju pirms konta pievienošanas šai kontu monitorēšanas grupai vai pirms tā izņemšanas no grupas.

3. Tikai kontu monitorēšanas grupas vadītājam ir pārskats par visu kontu monitorēšanas grupā iekļauto kontu atlikumiem.

4. Grupas vadītājs var dzēst kontu monitorēšanas grupu, pirms šādas dzēšanas par to informējot pārējos kontu monitorēšanas grupas dalībniekus.

17. pants

Naudas pārveduma rīkojumu akceptēšana un noraidīšana

1. Dalībnieku iesniegtos naudas pārveduma rīkojumus uzskata par [iekļaut CB nosaukumu] akceptētiem naudas pārveduma rīkojumiem, ja: a) Pārveduma ziņojums atbilst TARGET tehniskajām prasībām, kas aprakstītas I papildinājumā; b) ziņojums atbilst I papildinājumā aprakstītajiem formatēšanas noteikumiem un nosacījumiem; c) ziņojums iztur divkāršā ieraksta pārbaudi, kas aprakstīta I papildinājumā; d) gadījumos, kuros maksātājs ir apturēts attiecībā uz debetēšanu no tā konta(-iem) vai maksājuma saņēmējs ir apturēts attiecībā uz tā konta(-u) kreditēšanu, ir saņemta apturētā dalībnieka CB nepārprotama piekrišana; e) gadījumos, kuros naudas pārveduma rīkojums tiek veikts RTGS PS norēķinu procedūras ietvaros, dalībnieka konts ir iekļauts norēķinu bankas kontu grupā, ko lūgusi izveidot minētā PS, kā noteikts VI daļas 1. panta 7. punktā; f) gadījumā, ja starpsistēmu norēķini ir daļa no RTGS PS norēķinu procedūrām, attiecīgā PS ir daļa no starpsistēmu norēķinu mehānisma, kā noteikts VI daļas 9. pantā.

2. [Iekļaut CB nosaukumu] nekavējoties noraida jebkuru naudas pārveduma rīkojumu, kas neatbilst 1. punktā minētajiem nosacījumiem. [Iekļaut CB nosaukumu] saskaņā ar I papildinājumu informē dalībnieku par jebkuru naudas pārveduma rīkojuma noraidījumu.

18. pants

Naudas pārveduma rīkojumu ievadīšana sistēmā un to neatsaucamība

1. Direktīvas 98/26/EK 3. panta 1. punkta pirmā teikuma un 5. panta un [iekļaut nacionālo tiesību aktu noteikumus, ar kurām īsteno šos Direktīvas 98/26/EK pantus] mērķiem: a) visus naudas pārveduma rīkojumus, izņemot šā punkta b), c) un d) apakšpunktā noteiktajos gadījumos, uzskata par ievadītiem TARGET-[iekļaut atsauci uz CB/valsti] un neatsaucamiem brīdī, kad tiek debetēts attiecīgā dalībnieka TARGET konts; b) zibmaksājuma rīkojumus uzskata par ievadītiem TARGET-[iekļaut atsauci uz CB/valsti] un neatsaucamiem no brīža, kad tiek rezervēti attiecīgie līdzekļi dalībnieka TIPS NNK vai tā TIPS PS tehniskajā kontā; c) tādu darījumu gadījumā, par kuriem norēķinās T2V NNK un uz kuriem attiecas divu atsevišķu pārveduma rīkojumu saskaņošana: i) šādus pārveduma rīkojumus, izņemot šā punkta ii) apakšpunktā noteiktajos gadījumos, uzskata par ievadītiem TARGET-[ievietot atsauci uz CB/valsti] brīdī, kad T2V platforma tos atzinusi par atbilstošiem T2V tehniskajiem noteikumiem un neatsaucamiem brīdī, kad darījumam T2V platformā piešķirts statuss “saskaņots”; ii) tādu darījumu gadījumā, kuros piedalās viens iesaistītais CVD un kuram ir atsevišķs saskaņošanas komponents, ja pārveduma rīkojumi tiek tieši sūtīti uz šo iesaistīto CVD, lai saskaņotu atsevišķajā saskaņošanas komponentā, pārveduma rīkojumi ir ievadīti TARGET-[iekļaut atsauci uz CB/valsti] ar brīdi, kad šis iesaistītais CVD paziņo par to atbilstību T2V tehniskajiem noteikumiem, un kļūst neatsaucami ar brīdi, kad T2V platformā darījums iegūst statusu “saskaņots”. Šajā ii) apakšpunktā minēto iesaistīto CVD saraksts pieejams ECB interneta vietnē; d) naudas pārveduma rīkojumi saistībā ar RTGS PS norēķinu procedūrām ir ievadīti debetējamā konta TARGET komponentsistēmā un kļūst neatsaucami ar brīdi, kad TARGET komponentsistēma tos akceptējusi.

2. Šī panta 1. punkta piemērošana neietekmē jebkurus PS noteikumus, kuri nosaka ievades PS brīdi un/vai to maksājuma rīkojumu neatsaucamību, kas PS iesniegti pirms brīža, kad attiecīgais PS pārveduma rīkojums ievadīts TARGET komponentsistēmā.

3. Algoritmā iekļautos naudas pārveduma rīkojumus nevar atsaukt algoritma darbības laikā.

19. pants

Darbības nepārtrauktības un ārkārtas apstākļu procedūras

1. Ārēju ārkārtas apstākļu gadījumā vai jebkurā citā gadījumā, kas ietekmē darījumus TARGET kontos, piemēro IV papildinājumā aprakstītās darbības nepārtrauktības un ārkārtas apstākļu procedūras.

2. Izņēmuma gadījumos TARGET darba grafiku var mainīt, un šādā gadījumā [iekļaut CB nosaukumu] informēs dalībniekus.

3. Izņēmuma gadījumos PS var lūgt [iekļaut CB nosaukumu] grozīt TARGET darba grafiku.

4. Eurosistēma nodrošina ārkārtas apstākļu risinājumu izmantošanai 1. punktā aprakstīto notikumu gadījumā. Dalībnieki, kurus [iekļaut CB nosaukumu] uzskata par kritiski svarīgiem, un dalībnieki, kuri veic ļoti kritiskus darījumus, kā noteikts IV papildinājumā, obligāti pievienojas ārkārtas apstākļu risinājumam un izmanto to. Citi dalībnieki pēc pieprasījuma var pievienoties ārkārtas apstākļu risinājumam.

20. pants

Drošības prasības

1. Dalībnieki īsteno atbilstošu drošības kontroli, lai aizsargātu savas sistēmas no neatļautas piekļuves un lietošanas. Tikai dalībnieki ir atbildīgi par savu sistēmu konfidencialitātes, integritātes un pieejamības atbilstošu aizsardzību.

2. Dalībnieki nekavējoties informē [iekļaut CB nosaukumu] par katru ar drošības jautājumiem saistītu atgadījumu to tehniskajā infrastruktūrā un vajadzības gadījumā par atgadījumiem pakalpojumu sniedzēju – trešo personu – tehniskajā infrastruktūrā, kas saistīti ar drošības jautājumiem. [Iekļaut CB nosaukumu] var pieprasīt papildu informāciju par atgadījumu un, ja nepieciešams, pieprasīt dalībniekam īstenot atbilstošus pasākumus, lai novērstu šāda gadījuma atkārtošanos.

3. [Iekļaut CB nosaukumu] var noteikt papildu drošības prasības, jo īpaši attiecībā uz kiberdrošību vai krāpšanas novēršanu, visiem dalībniekiem un/vai dalībniekiem, kurus [iekļaut CB nosaukumu] uzskata par ļoti nozīmīgiem.

4. Dalībnieki nodrošina [iekļaut CB nosaukumu]: i) pastāvīgu piekļuvi apliecinājumam par to izvēlētā TPS galalietotāja drošības prasību ievērošanu; un ii) katru gadu – TARGET pašnovērtējuma paziņojumu, kas vajadzīgs to turētajiem kontu veidiem un kas publicēts [iekļaut CB nosaukumu] interneta vietnē un ECB interneta vietnē angļu valodā.

5. [Iekļaut CB nosaukumu] novērtē dalībnieku pašnovērtējuma paziņojumus par dalībnieku atbilstības līmeni katrai no prasībām, kas noteiktas TARGET pašnovērtējuma prasībās. Šīs prasības uzskaitītas VII papildinājumā.

6. Dalībnieka atbilstības līmeni TARGET pašnovērtējuma prasībām pieaugošā nozīmīguma secībā klasificē šādi: “pilnīga atbilstība”, “neliela neatbilstība”; vai arī “būtiska neatbilstība”. Tiek piemēroti šādi kritēriji: pilnīga atbilstība ir panākta, ja dalībnieki atbilst 100 % prasību; neliela neatbilstība ir tad, ja dalībnieks atbilst mazāk nekā 100 %, bet vismaz 66 % prasību, un būtiska neatbilstība tad, ja dalībnieks atbilst mazāk nekā 66 % prasību. Ja dalībnieks pierāda, ka uz viņu neattiecas kāda konkrēta prasība, klasificēšanas vajadzībām to uzskata par atbilstošu attiecīgajai prasībai. Dalībnieks, kurš nespēj panākt pilnīgu atbilstību, iesniedz rīcības plānu, kurā parādīts, kā tas plāno panākt pilnīgu atbilstību. [Iekļaut CB nosaukumu] informē attiecīgās uzraudzības iestādes par šāda dalībnieka atbilstības statusu.

7. Ja dalībnieks atsakās piešķirt pastāvīgu piekļuvi apliecinājumam par sava izvēlētā NSP galalietotāja drošības prasību ievērošanu vai neiesniedz TARGET pašnovērtējumu, dalībnieka atbilstības līmeni klasificē kā “būtiska neatbilstība”.

8. [Iekļaut CB nosaukumu] katru gadu atkārtoti izvērtē dalībnieku atbilstību.

9. Dalībniekiem, kuru atbilstības līmenis novērtēts kā “neliela neatbilstība” vai “būtiska neatbilstība”, [Iekļaut CB nosaukumu] pieaugošā nozīmīguma secībā var piemērot šādus koriģējošos pasākumus: a) pastiprināta monitorēšana – dalībnieks iesniedz [iekļaut CB nosaukumu] augstākā līmeņa amatpersonas parakstītu ikmēneša pārskatu par savu progresu neatbilstības novēršanā. Dalībniekam papildus jāmaksā ikmēneša soda nauda par katru skarto kontu 1 000 EUR apmērā. Šo koriģējošo pasākumu var piemērot gadījumā, ja dalībnieks otro reizi pēc kārtas saņem novērtējumu “neliela neatbilstība” vai novērtējumu “būtiska neatbilstība”; b) apturēšana – dalību TARGET-[iekļaut atsauci uz CB/valsti] var apturēt 25. panta 2. punkta b) un/vai c) apakšpunktā aprakstītajos apstākļos. Atkāpjoties no 25. panta noteikumiem, dalībniekam par šādu apturēšanu paziņo trīs mēnešus iepriekš. Dalībniekam jāmaksā ikmēneša soda nauda par katru apturēto kontu 2 000 EUR apmērā. Šo koriģējošo pasākumu var piemērot gadījumā, ja dalībnieks otro reizi pēc kārtas saņem novērtējumu par būtisku neatbilstību; c) izbeigšana – dalību TARGET-[iekļaut atsauci uz CB/valsti] var izbeigt 25. panta 2. punkta b) un/vai c) apakšpunktā aprakstītajos apstākļos. Atkāpjoties no 25. panta noteikumiem, dalībniekam par to paziņo trīs mēnešus iepriekš. Dalībniekam jāmaksā papildu soda nauda 1 000 EUR apmērā par katru kontu, kura darbība izbeigta. Šo koriģējošo pasākumu var piemērot, ja dalībnieks trīs mēnešus pēc dalības apturēšanas [iekļaut CB nosaukumu] pieņemamā veidā nav novērsis būtisko neatbilstību.

10. Dalībnieki, kas ļauj trešām personām piekļūt savam TARGET kontam, kā noteikts 7. pantā, un dalībnieki, kuriem ir reģistrēti adresējama BIC turētāji, kā noteikts III daļas 2. pantā, novērš risku, kas saistīts ar šādas piekļuves atļaušanu, saskaņā ar 1.–9. punktā noteiktajām drošības prasībām.

21. pants

Kompensācijas shēma

Ja naudas pārveduma rīkojumu TARGET tehniskās kļūdas dēļ nevar izpildīt tajā pašā darbadienā, kurā tas akceptēts, [iekļaut CB nosaukumu] piedāvā dalībniekam kompensāciju saskaņā ar II papildinājumā noteikto īpašo procedūru.

22. pants

Atbildības regulējums

1. Pildot savus pienākumus saskaņā ar šiem Noteikumiem, [iekļaut CB nosaukumu] un dalībniekiem ir vispārējs pienākums savstarpējās attiecībās ievērot atbilstošu rūpību.

2. [Iekļaut CB nosaukumu] ir atbildīga par zaudējumiem, kas tās dalībniekiem radušies no TARGET-[iekļaut atsauci uz CB/valsti] darbības, ja zaudējumi radušies krāpšanas (t.sk. tīši izdarītu nodarījumu, bet neaprobežojoties ar tiem) vai rupjas neuzmanības gadījumā. Vieglas neuzmanības gadījumā [iekļaut CB nosaukumu] atbildība aprobežojas ar atbildību par tiešiem dalībnieku zaudējumiem, t. i., ar attiecīgā darījuma summu un/vai ar to saistītiem procentu zaudējumiem, neskaitot turpmākus zaudējumus.

3. [Iekļaut CB nosaukumu] nav atbildīga par zaudējumiem, kas rodas no nepareizas darbības vai kļūdas tehniskajā infrastruktūrā (ieskaitot, bet neaprobežojoties ar [iekļaut CB nosaukumu] datoru infrastruktūru, programmām, datiem, lietojumprogrammām un tīkliem), ja šāda nepareiza darbība vai kļūda radusies, lai gan [iekļaut CB nosaukumu] veikusi pasākumus, kas pamatoti nepieciešami, lai aizsargātu šādu infrastruktūru no nepareizas darbības vai kļūdas un novērstu šādas nepareizas darbības vai kļūdas sekas (ieskaitot, bet neaprobežojoties ar IV papildinājumā minēto darbības nepārtrauktības un ārkārtas apstākļu procedūru iniciēšanu un īstenošanu).

4. [Iekļaut CB nosaukumu] nav atbildīga: a) par tiem zaudējumiem, ko radījis dalībnieks; vai b) ja zaudējumi rodas tādu ārēju apstākļu dēļ, kuri nav [iekļaut CB nosaukumu] saprātīgā kontrolē (force majeure).

5. Neraugoties uz [iekļaut piemērojamos nacionālo tiesību aktu noteikumus], 1.–4. punktu piemēro tiktāl, ciktāl tie izslēdz [iekļaut CB nosaukumu] atbildību.

6. [iekļaut CB nosaukumu] un dalībnieki veic visus saprātīgi iespējamos pasākumus, lai mazinātu šajā pantā minēto kaitējumu vai zaudējumu.

7. Atsevišķu vai visu savu pienākumu izpildē saskaņā ar šiem Noteikumiem [iekļaut CB nosaukumu] var savā vārdā nolīgt trešās personas, īpaši telekomunikāciju un citu tīklu pakalpojumu nodrošinātājus vai citus subjektus, ja tas nepieciešams, lai [iekļaut CB nosaukumu] pildītu savus pienākumus, kā arī gadījumos, kad tā ir standarta tirgus prakse. [Iekļaut CB nosaukumu] pienākums aprobežojas ar šādas trešās personas atbilstošu izvēli un nolīgšanu, un attiecīgi tam ir ierobežota [iekļaut CB nosaukumu] atbildība. Šajā punktā par trešajām personām netiek uzskatītas 3. līmeņa NCB.

23. pants

Pierādījumi

1. Ja vien Noteikumi neparedz citādi, visi naudas pārveduma rīkojumi un saistītie ziņojumi, tādi kā debeta un kredīta apstiprinājumi vai konta izrakstu ziņojumi, starp [iekļaut CB nosaukumu] un dalībniekiem tiek veikti, izmantojot attiecīgo TPS.

2. Elektroniski vai rakstiski ziņojumu ieraksti, kas glabājas pie [iekļaut CB nosaukumu] vai attiecīgā TPS, ir pierādījums maksājumiem, kas apstrādāti [iekļaut CB nosaukumu]. Attiecīgā TPS oriģinālo ziņojumu saglabātās vai izdrukātās versijas ir pierādījums neatkarīgi no tā, kāds bijis oriģinālā ziņojuma veids.

3. Ja dalībnieka savienojums ar TPS ir traucēts, dalībnieks izmanto ar [iekļaut CB nosaukumu] saskaņotos alternatīvos ziņojumu nosūtīšanas līdzekļus. Šādos gadījumos [iekļaut CB nosaukumu] ziņojuma saglabātajai vai izdrukātajai versijai ir tāds pats pierādījuma spēks kā oriģinālajam ziņojumam (neatkarīgi no tā veida).

4. [Iekļaut CB nosaukumu] glabā dalībnieku iesniegto naudas pārveduma rīkojumu un dalībnieku saņemto maksājumu pilnus ierakstus par periodu [iekļaut nacionālajā tiesību aktā noteikto periodu], skaitot ar brīdi, kad šie naudas pārveduma rīkojumi iesniegti un šie maksājumi saņemti, ar nosacījumu, ka šādi pilnīgi ieraksti aptver vismaz piecu gadu periodu attiecībā uz TARGET dalībniekiem, kuriem piemēro nepārtrauktu uzraudzību saskaņā ar ierobežojošiem pasākumiem, ko pieņēmusi Eiropas Savienības Padome vai dalībvalstis, vai ilgāku periodu, ja tas noteikts tiesību aktos.

5. [Iekļaut CB nosaukumu] uzskaites dokumentus un ierakstus pieņem kā pierādījumu jebkādiem dalībnieku pienākumiem un jebkādiem faktiem un notikumiem, uz kuriem atsaucas puses.

24. pants

Dalības ilgums, vienkārša dalības izbeigšana un kontu slēgšana

1. Neierobežojot 25. pantā noteikto, dalība TARGET-[iekļaut atsauci uz CB/valsti] ir spēkā nenoteiktu laiku.

2. Dalībnieks var jebkurā laikā izbeigt jebko no turpmāk norādītā, paziņojot par to 14 darbadienu iepriekš, ja vien tas nevienojas ar [iekļaut CB nosaukumu] par īsāku paziņošanas termiņu: a) dalība TARGET-[iekļaut atsauci uz CB/valsti] pilnībā; b) viens vai vairāki tā NNK, RTGS PS tehniskie konti un/vai TIPS PS tehniskie konti; c) viens vai vairāki tā GNK ar noteikumu, ka tas joprojām atbilst 5. pantam.

3. [Iekļaut CB nosaukumu] jebkurā laikā var veikt jebkuru no turpmāk norādītajām darbībām, paziņojot par to trīs mēnešus iepriekš, ja vien tā ar attiecīgo dalībnieku nevienojas par citu paziņošanas termiņu: a) izbeigt dalībnieka dalību TARGET-[iekļaut atsauci uz CB/valsti] pilnībā; b) slēgt vienu vai vairākus dalībnieka NNK, RTGS PS tehniskos kontus vai TIPS PS tehniskos kontus; c) slēgt vienu vai vairākus dalībnieka GNK ar noteikumu, ka dalībniekam joprojām ir vismaz viens GNK.

4. Izbeidzot dalību, konfidencialitātes pienākums, kas minēts 28. pantā, paliek spēkā piecus gadus no dalības izbeigšanas dienas.

5. Izbeidzot dalību, [iekļaut CB nosaukumu] slēdz visus attiecīgā dalībnieka TARGET kontus saskaņā ar 26. pantu.

25. pants

Dalības apturēšana un ārkārtas izbeigšana

1. Dalībnieka dalība TARGET-[iekļaut atsauci uz CB/valsti] tiek nekavējoties izbeigta bez iepriekšēja brīdinājuma vai apturēta, ja iestājas viens no šādiem saistību neizpildes gadījumiem: a) uzsākta maksātnespējas procedūra; un/vai b) dalībnieks vairs nepilda 4. pantā noteiktos piekļuves nosacījumus.

Šā punkta mērķiem krīzes novēršanas pasākumu vai krīzes vadības pasākumu veikšana Direktīvas 2014/59/ES izpratnē attiecībā uz dalībnieku nav automātiski kvalificējama kā maksātnespējas procedūras uzsākšana.

2. [iekļaut CB nosaukumu] bez iepriekšēja brīdinājuma var izbeigt vai apturēt dalībnieka dalību TARGET-[iekļaut atsauci uz CB/valsti], ja: a) iestājas viens vai vairāki saistību neizpildes gadījumi (kuri nav 1. pantā minētie saistību neizpildes gadījumi); b) dalībnieks būtiski pārkāpis šos Noteikumus; c) dalībnieks neizpilda jebkuru būtisku pienākumu attiecībā pret [iekļaut CB nosaukumu]; d) dalībniekam vairs nav spēkā esošs līgums ar TPS, lai nodrošinātu nepieciešamo savienojumu ar TARGET; e) iestājas jebkurš ar dalībnieku saistīts gadījums, kas [iekļaut CB nosaukumu] vērtējumā varētu apdraudēt vispārējo TARGET-[iekļaut atsauci uz CB/valsti] vai jebkuras citas TARGET komponentsistēmas stabilitāti un drošību, vai kas varētu apdraudēt [iekļaut CB nosaukumu] to uzdevumu izpildi, kas noteikti [atsaukties uz attiecīgo nacionālo tiesību aktu] un Eiropas Centrālo banku sistēmas un Eiropas Centrālās bankas Statūtos, vai kas radītu risku piesardzības apsvērumu dēļ; f) NCB aptur vai izbeidz dalībnieka piekļuvi dienas kredītam, t. sk. automatizētajam nodrošinājumam, saskaņā ar II daļas 13. pantu; un/vai g) Dalībnieks izslēgts no kādas TPS Slēgtās lietotāju grupas (Closed Group of Users) vai citādi pārtrauc dalību tajā.

3. Īstenojot savas 2. punktā noteiktās pilnvaras, [iekļaut CB nosaukumu] ņem vērā arī 2. punkta a)–c) apakšpunktā minēto saistību neizpildes gadījumu vai citu gadījumu nopietnību.

4. Ja [iekļaut CB nosaukumu] aptur vai izbeidz dalībnieka dalību TARGET-[iekļaut atsauci uz CB/valsti] saskaņā ar 1. vai 2. punktu, [iekļaut CB nosaukumu] nekavējoties , izmantojot apraides ziņojumu vai, ja tas nav pieejams, izmantojot citu piemērotu saziņas līdzekli, informē attiecīgo dalībnieku, citas CB un visu TARGET komponentsistēmu dalībniekus par šādu apturēšanu vai izbeigšanu. Uzskatāms, ka šādu ziņojumu nosūtījusi dalībnieka, kurš saņēmis ziņojumu, vietējā CB.

5. Ja dalībnieki saņēmuši saskaņā ar 4. punktu nosūtīto apraides ziņojumu, uzskatāms, ka tie informēti par dalībnieka dalības TARGET-[iekļaut atsauci uz CB/valsti] vai citā TARGET komponentsistēmā izbeigšanu/apturēšanu. Dalībnieki uzņemas zaudējumus, ko rada naudas pārveduma rīkojuma iesniegšana dalībniekiem, kuru dalība apturēta vai izbeigta, ja šāds naudas pārveduma rīkojums nokļuvis TARGET-[iekļaut atsauci uz CB/valsti] pēc ziņojuma saņemšanas.

26. pants

TARGET kontu slēgšana, ko [iekļaut CB nosaukumu] veic pēc dalības izbeigšanas

Izbeidzot dalībnieka dalību TARGET-[iekļaut atsauci uz CB/valsti] saskaņā ar 24. vai 25. pantu, [iekļaut CB nosaukumu] slēdz attiecīgā dalībnieka TARGET kontus pēc tam, kad ir izpildīti vai noraidīti naudas pārveduma rīkojumi rindā un izlietotas ķīlas un ieskaita tiesības saskaņā ar 27. pantu.

27. pants

[Iekļaut CB nosaukumu] ķīlas un ieskaita tiesības

1. [Iekļaut, ja attiecas: [Iekļaut CB nosaukumu] labā ir nodibināta ķīla uz dalībnieka esošo un nākotnes kredīta atlikumu dalībnieka TARGET kontos, ieķīlājot visus esošos un nākotnes prasījumus, kuri izriet no pušu tiesiskām attiecībām.] a) [Iekļaut, ja attiecas: Dalībnieka esošās un nākotnes prasības pret [iekļaut CB nosaukumu], kas izriet no TARGET kontu kredīta atlikuma, pārskaita uz [iekļaut CB nosaukumu] kā nodrošinājumu, t.i., kā fiduciāru pārvedumu, [iekļaut CB nosaukumu] esošajām vai nākotnes prasībām pret dalībnieku, kas izriet no [iekļaut atsauci uz aktu, ar ko ievieš šos Noteikumus]. Lai noteiktu nodrošinājuma statusu, pietiek ar to, ka līdzekļi kreditēti dalībnieka TARGET kontos.] b) [Iekļaut, ja attiecas: [iekļaut CB nosaukumu] labā ir nodibināts mainīgais nodrošinājums uz dalībnieka esošo un nākotnes kredīta atlikumu dalībnieka TARGET kontos, ieķīlājot visus esošos un nākotnes prasījumus, kuri izriet no pušu tiesiskajām attiecībām.]

2. [Iekļaut, ja attiecas: [iekļaut CB nosaukumu] ir 1. punktā noteiktās tiesības pat tad, ja prasījumi ir tikai nosacīti vai tiem vēl nav pienācis termiņš.

3. [Iekļaut, ja attiecas: Dalībnieks, kurš rīkojas kā TARGET konta turētājs, ar šo apliecina ķīlas nodibināšanu par labu [iekļaut CB nosaukumu], kur šis konts atvērts. Šis apliecinājums nodibina tādu ķīlu uz aktīviem par labu [iekļaut CB nosaukumu], kas minēta [iekļaut attiecīgās valsts procesuālo tiesību aktu]. Jebkura summa, ko iemaksā TARGET kontos, kura atlikums ieķīlāts, uzskatāma par liettiesisku nodrošinājumu, kas neatsaucami un bez jebkāda ierobežojuma ieķīlāts jau ar to vien, ka šī summa iemaksāta šajā kontā, un tā nodrošina visu nodrošināto saistību izpildi.

4. Ja iestājas: a) saistību neizpildes gadījums, kas minēts 25. panta 1. punktā; vai b) jebkurš cits saistību neizpildes gadījums vai 25. panta 2. punktā minētais gadījums, kura dēļ izbeigta vai apturēta dalībnieka dalība, lai gan sākta maksātnespējas procedūra attiecībā uz dalībnieku, neraugoties uz jebkādu dalībnieka tiesību cesiju, tiesas vai cita veida arestu vai dalībnieka tiesību citādu atņemšanu,

visiem dalībnieka pienākumiem automātiski un nekavējoties iestājas izpildes termiņš bez iepriekšēja brīdinājuma un vajadzības saņemt kādas iestādes apstiprinājumu, un tie izpildāmi nekavējoties. Papildus tam automātiski tiek veikts dalībnieka un [iekļaut CB nosaukumu] savstarpējo saistību ieskaits, un tā puse, kura ir parādā lielāku summu, maksā otrai pusei starpību.

5. [iekļaut CB nosaukumu] nekavējoties ziņo dalībniekam par katru ieskaitu saskaņā ar 4. punktu pēc tam, kad šis ieskaits veikts.

6. [iekļaut CB nosaukumu] var bez iepriekšēja brīdinājuma debetēt jebkuru dalībnieka TARGET kontu par jebkuru summu, ko dalībnieks ir parādā [iekļaut CB nosaukumu] un kas izriet no dalībnieka un [iekļaut CB nosaukumu] tiesiskajām attiecībām.

7. Šā panta noteikumi nerada tiesības, ķīlas, maksas vai prasījumus, vai ieskaitu attiecībā uz šādiem PS izmantotajiem TARGET kontiem: a) TARGET konti, ko izmanto atbilstoši PS norēķinu procedūrām saskaņā ar VI vai VII daļu; b) TARGET konti, ko PS tur saskaņā ar II–V daļu, ja šādos kontos turētie līdzekļi nepieder PS, bet tiek turēti to klientu vārdā vai tiek izmantoti, lai veiktu naudas pārveduma rīkojumu norēķinus savu klientu vārdā.

28. pants

Konfidencialitāte

1. [iekļaut CB nosaukumu] ievēro konfidencialitāti attiecībā uz jebkuru sensitīvu vai slepenu informāciju, t. sk., ja šāda informācija attiecas dalībnieka, citu tās pašas grupas dalībnieku vai dalībnieka klientu maksājumu, tehnisko vai organizatorisko informāciju, ja vien dalībnieks vai tā klients nav devis rakstisku piekrišanu to izpaust [ja tas izriet no nacionālajiem tiesību aktiem, iekļaut šādu frāzi: vai šāda izpaušana ir atļauta, vai to nosaka [iekļaut attiecīgās valsts nosaukumu] tiesību akti].

2. Atkāpjoties no 1. punkta, dalībnieks piekrīt, ka informāciju par jebkuru saskaņā ar 25. pantu veiktu darbību neuzskata par konfidenciālu.

3. Atkāpjoties no 1. punkta, dalībnieks piekrīt, ka [iekļaut CB nosaukumu] var izpaust TARGET-[iekļaut atsauci uz CB/valsti] darbības laikā iegūto maksājuma rīkojumu, tehnisku vai organizatorisku informāciju par dalībnieku, tās pašas banku grupas dalībniekiem vai dalībnieka klientiem: a) citām CB vai TARGET-[iekļaut atsauci uz CB/valsti] darbībā iesaistītām trešām personām tādā apjomā, cik tas nepieciešams TARGET efektīvai funkcionēšanai vai dalībnieka vai tā banku grupas riska darījumu monitorēšanai; b) citām CB, lai tās varētu veikt analīzi, kas nepieciešama tirgus operāciju veikšanai, monetārās politikas funkciju izpildei, finanšu stabilitātei vai finanšu integrācijai; vai c) dalībvalstu un Savienības uzraudzības, noregulējuma un pārraudzības iestādēm, tostarp CB, ciktāl tas ir nepieciešams to publisko uzdevumu veikšanai, ar noteikumu, ka visos šādos gadījumos izpaušana nav pretrunā piemērojamiem tiesību aktiem.

4. [Iekļaut CB nosaukumu] nav atbildīga par finanšu un komerciālajām sekām, ko rada informācijas atklāšana saskaņā ar 3. punktu.

5. Atkāpjoties no 1. punkta, un ar nosacījumu, ka nav iespējams tieši vai netieši identificēt dalībnieku vai dalībnieka klientus, [iekļaut CB nosaukumu] var lietot, izpaust vai publicēt maksājumu informāciju saistībā ar dalībnieku vai dalībnieka klientiem statistikas, vēstures, zinātnes vai citiem mērķiem, veicot savas sabiedriskās funkcijas vai savas funkcijas veicot citām tādām valsts iestādēm, kurām informācija izpausta.

6. Dalībniekiem pieejamo ar TARGET-[iekļaut atsauci uz CB/valsti] darbību saistīto informāciju var izmantot vienīgi šajos Noteikumos paredzētajiem mērķiem. Dalībnieki attiecībā uz šādu informāciju ievēro konfidencialitāti, ja vien [iekļaut CB nosaukumu] nav nepārprotami rakstiski piekritusi informācijas izpaušanai. Dalībnieki nodrošina, ka jebkurai trešajai personai, kas piesaistīta kā ārējs uzdevumu veicēja, kam deleģēts uzdevums vai kas kā apakšuzņēmums veic uzdevumus, kuri var ietekmēt dalībnieku pienākumu izpildi saskaņā ar šiem Noteikumiem, ir saistošas šajā punktā noteiktās konfidencialitātes prasības.

7. [iekļaut CB nosaukumu] ir pilnvarota apstrādāt un nodot vajadzīgos datus TPS, lai izpildītu naudas pārveduma rīkojumus.

29. pants

Datu aizsardzība, noziedzīgi iegūtu līdzekļu legalizācijas novēršana, administratīvie vai ierobežojošie pasākumi un saistītie jautājumi

1. Uzskata, ka dalībnieki apzinās visus pienākumus, kas tiem jāveic saskaņā ar tiesību aktiem par datu aizsardzību, dalībnieki pilda tos un spēj attiecīgajām kompetentajām iestādēm to pierādīt. Uzskata, ka dalībnieki apzinās visus pienākumus, kas tiem jāveic saskaņā ar tiesību aktiem par noziedzīgi iegūtu līdzekļu legalizācijas novēršanu un terorisma finansēšanu, kodoldarbībām, ar kurām veicina kodolieroču izplatīšanas risku, vai kodolieroču piegādes sistēmu izstrādi, un pilda tos, jo īpaši tādējādi, ka tie veic atbilstošus pasākumus saistībā ar jebkuru debetētu vai kreditētu maksājumu šo dalībnieku TARGET kontos. Dalībnieki nodrošina, ka tie ir informēti par viņu izvēlētā TPS datu izguves politiku pirms līgumtiesisko attiecību nodibināšanas ar šo TPS.

2. Dalībnieki pilnvaro [iekļaut CB nosaukumu] saņemt jebkuru informāciju, kas ar tiem saistīta, no jebkuras nacionālās vai ārvalstu finanšu, uzraudzības institūcijas vai tirdzniecības struktūras, ja šāda informācija vajadzīga dalībnieka dalībai TARGET-[iekļaut atsauci uz CB/valsti].

3. Dalībnieki, rīkojoties kā maksātāja vai saņēmēja maksājumu pakalpojumu sniedzēji, ievēro visas uz tiem attiecināmās prasības, kas izriet no administratīvajiem vai ierobežojošajiem pasākumiem, kuri noteikti saskaņā ar Līguma 75. vai 215. pantu, t.sk. prasības attiecībā uz paziņošanu un/vai kompetentās iestādes piekrišanas saņemšanu darījumu apstrādei. Turklāt: a) ja [iekļaut CB nosaukumu] ir maksājumu pakalpojumu sniedzējs dalībniekam, kas ir maksātājs: i) dalībnieks veic prasīto paziņošanu vai saņem piekrišanu tās centrālās bankas vārdā, kurai tiek prasīts veikt paziņošanu vai saņemt piekrišanu, un iesniedz [iekļaut CB nosaukumu] pierādījumus par paziņojuma sniegšanu vai piekrišanas saņemšanu; ii) dalībnieks neievada TARGET naudas pārveduma rīkojumu līdzekļu pārvedumam uz kontu, kura turētājs ir iestāde, kas nav šis dalībnieks, kamēr tas nav saņēmis apstiprinājumu no [iekļaut CB nosaukumu], ka saņēmēja maksājumu pakalpojumu sniedzējs sniedzis prasīto paziņojumu vai saņēmis piekrišanu, vai tas izdarīts tā vārdā; b) ja [iekļaut CB nosaukumu] ir maksājumu pakalpojumu sniedzējs dalībniekam, kas ir saņēmējs, dalībnieks veic prasīto paziņošanu vai saņem piekrišanu tās centrālās bankas vārdā, kurai tiek prasīts veikt paziņošanu vai saņemt piekrišanu, un iesniedz [iekļaut CB nosaukumu] pierādījumus par paziņojuma sniegšanu vai piekrišanas saņemšanu.

Šajā punktā terminiem „maksājumu pakalpojumu sniedzējs”, „maksātājs” un „saņēmējs” ir tāda nozīme, kāda tiem noteikta piemērojamos administratīvajos vai ierobežojošajos pasākumos.

30. pants

Paziņojumi

1. Ja vien šajos noteikumos nav noteikts citādi, visus paziņojumus, kas prasīti vai atļauti šajos noteikumos, sūta ar ierakstītu vēstuli, [attiecīgos gadījumos – pa faksu] vai citā elektroniskā veidā, ja par to panākta divpusēja vienošanās, vai citā rakstiskā veidā. Paziņojumus [iekļaut CB nosaukumu] iesniedz [iekļaut CB nosaukumu] [maksājumu sistēmu pārvaldes vai attiecīgās CB nodaļas] vadītājam [iekļaut CB attiecīgo adresi] vai [iekļaut CB BIC adresi], vai [iekļaut attiecīgos elektroniskos līdzekļus, par kuriem panākta divpusēja vienošanās]. Paziņojumus dalībniekam sūta uz adresi, [attiecīgos gadījumos – faksa numuru] vai [iekļaut attiecīgo informāciju, ja panākta divpusēja vienošanās par citu elektronisku veidu], vai BIC adresi, ko dalībnieks periodiski dara zināmu [iekļaut CB nosaukumu].

2. Lai pierādītu, ka paziņojums nosūtīts, pietiek pierādīt, ka paziņojums ir fiziski vai elektroniski nosūtīts attiecīgajam adresātam.

3. Visus paziņojumus sniedz [iekļaut atbilstošo valsts valodu un/vai "angļu valodā"].

4. Dalībniekiem ir saistošas visas [iekļaut CB nosaukumu] veidlapas un dokumenti, kurus dalībnieks aizpildījis un/vai parakstījis, ieskaitot, bet neaprobežojoties ar 5. panta 2. punkta a) apakšpunktā minēto atsauces datu apkopošanas veidlapu un 11. panta 5. punktā minēto informāciju, kas iesniegta saskaņā ar 1. un 2. punktu un ko [iekļaut CB nosaukumu] uzskata par saņemtu no dalībniekiem, to darbiniekiem vai pārstāvjiem.

31. pants

Līgumtiesiskās attiecības ar TPS

1. Lai nosūtītu un saņemtu TARGET norādījumus un ziņojumus, dalībnieki: a) ievērojot koncesijas līguma ar TPS ietvaru, noslēdz līgumu ar TPS, lai izveidotu tehnisko savienojumu ar TARGET-[iekļaut atsauci uz CB/valsti]; vai b) pievienojas, izmantojot citu iestādi, kas koncesijas līguma ar TPS ietvaros noslēgusi līgumu ar TPS.

2. Tiesiskās attiecības starp dalībnieku un TPS reglamentē vienīgi to noslēgtā līguma noteikumi.

3. Pakalpojumi, kurus nodrošina TPS, nav daļa no pakalpojumiem, kurus saistībā ar TARGET nodrošina [iekļaut CB nosaukumu].

4. [Iekļaut CB nosaukumu] nav atbildīga par jebkuru TPS (ieskaitot tā direktoru, personāla un apakšuzņēmumu) darbību, kļūdu vai bezdarbību, kā arī jebkuru tādu trešo personu darbību, kļūdu vai bezdarbību, kuras dalībnieki izvēlējušies, lai piekļūtu TPS tīklam.

32. pants

Grozījumu procedūra

[Iekļaut CB nosaukumu] var jebkurā brīdī vienpusēji grozīt noteikumus, kā arī to papildinājumus. Šo noteikumu un to papildinājumu grozījumus paziņo [iekļaut attiecīgo paziņošanas veidu]. Uzskatāms, ka grozījumi ir akceptēti, ja dalībnieks nav nepārprotami izteicis iebildumus 14 dienu laikā no dienas, kad ticis informēts par šādiem grozījumiem. Ja dalībnieks izteicis iebildumus pret grozījumiem, [iekļaut CB nosaukumu] ir tiesīga nekavējoties izbeigt dalībnieka dalību TARGET-[iekļaut atsauci uz CB/valsti] un slēgt jebkuru tā TARGET kontu.

33. pants

Trešo personu tiesības

1. Dalībnieki nevar nodot, ieķīlāt vai cedēt trešai personai jebkuras tiesības, intereses, pienākumus, atbildību vai prasījumus, kas izriet no šiem noteikumiem vai ir saistībā ar tiem, bez [iekļaut CB nosaukumu] rakstiskas piekrišanas.

2. Noteikumi nerada nekādas tiesības un pienākumus nevienai iestādei, kā vienīgi tikai [iekļaut CB nosaukumu] un TARGET-[iekļaut atsauci uz CB/valsti] dalībniekiem.

34. pants

Piemērojamais likums, jurisdikcija un izpildes vieta

1. Divpusējām attiecībām starp [iekļaut CB nosaukumu] un TARGET-[iekļaut atsauci uz CB/valsti] dalībniekiem piemēro [iekļaut attiecīgās valsts nosaukumu] tiesību aktus.

2. Neierobežojot Eiropas Savienības Tiesas kompetenci, jebkurš strīds, ko rada ar 1. punktā minētajām attiecībām saistīti jautājumi, ir vienīgi [iekļaut vietu, kur atrodas CB] kompetento tiesu kompetencē.

3. Izpildes vieta saistībā ar tiesiskām attiecībām starp [iekļaut atsauci uz CB] un dalībniekiem ir [iekļaut vietu, kur atrodas CB].

35. pants

Normu spēkā esamības nošķirtība

Ja kāda šo noteikumu norma kļūst spēkā neesoša, tas neietekmē citu Noteikumu normu piemērojamību.

36. pants

Spēkā stāšanās un saistošais raksturs

1. Šie noteikumi stājas spēkā ar [iekļaut attiecīgo datumu].

2. [Iekļaut, ja vajadzīgs saskaņā ar attiecīgo nacionālo tiesību aktu: Lūdzot dalību TARGET-[iekļaut atsauci uz CB/valsti], dalībnieka kandidāti automātiski piekrīt šiem Noteikumiem attiecībās starp pašiem dalībniekiem un attiecībās ar [iekļaut CB nosaukumu].

II DAĻA

Galveno naudas kontu (GNK) īpašie noteikumi

1. pants

GNK atvēršana un pārvaldīšana

1. [Iekļaut CB nosaukumu] atver vismaz vienu GNK katram dalībniekam un ir tā operators, izņemot gadījumus, kuros dalībnieks ir PS, kas izmanto tikai RTGS vai TIPS PS norēķinu procedūras, un šādā gadījumā GNK izmantošana ir PS izvēle.

2. Lai veiktu norēķinus par monetārās politikas operācijām, kā noteikts [iekļaut atsauci uz vispārējo dokumentāciju], un lai veiktu norēķinus par šādu operāciju procentu maksājumiem, dalībnieks nosaka primāro GNK, kas tiek turēts [iekļaut CB nosaukumu].

3. Primāro GNK, kas noteikts saskaņā ar 2. punktu, izmanto arī šādiem mērķiem: a) atlīdzība, kas noteikta I daļas 12. pantā, ja vien dalībnieks šim nolūkam nav noteicis citu TARGET-[iekļaut atsauci uz CB/valsti] dalībnieku; b) vajadzības gadījumā – dienas kredīta piešķiršana.

4. Negatīvs primārā GNK atlikums nedrīkst būt mazāks par kredītlīniju (ja tā piešķirta). GNK, kas nav primārie GNK, nav debeta atlikuma.

2. pants

GNK līdzpārvaldība

1. Pēc GNK turētāja lūguma [iekļaut CB nosaukumu] atļauj šā GNK turētāja GNK līdzpārvaldīt kādam no sekojošiem: a) cits GNK turētājs TARGET-[iekļaut atsauci uz CB/valsti]; b) GNK turētājs citā TARGET komponentsistēmā; c) [attiecīgā gadījumā [iekļaut CB nosaukumu]].

Ja GNK turētājam ir vairāk nekā viens GNK, katru GNK var līdzpārvaldīt cits līdzvadītājs.

Līdzpārvaldītājam attiecībā uz GNK ir tādas pašas tiesības un privilēģijas, kādas tam ir attiecībā uz savu GNK.

2. GNK turētājs sniedz [iekļaut CB nosaukumu] pierādījumus par līdzpārvaldītāja piekrišanu rīkoties šajā statusā. [ iekļauj, ja izmanto 1. punkta c) apakšpunktu – ] Šādi pierādījumi par piekrišanu rīkoties netiek prasīti, ja līdzvadītājs ir [iekļaut CB nosaukumu.]

3. GNK turētājs, kas darbojas kā līdzpārvaldītājs, pilda kopīgi pārvaldītās GNK turētāja pienākumus saskaņā ar I daļas, 5. panta 1. punkta a) apakšpunktu, I daļas, 10. panta 4. punktu un I daļas 31. panta 1. punktu.

4. Līdzpārvaldīta GNK turētājs pilda dalībnieka pienākumus saskaņā ar I un II daļu attiecībā uz kopīgi pārvaldīto GNK. Ja GNK turētājam nav tiešas tehniskas saiknes ar TARGET, nepiemēro I daļas, 5. panta 1. punkta a) apakšpunktu, I daļas, 10. panta 4. punktu un I daļas 31. panta 1. punktu.

5. I daļas 7. pantu piemēro GNK turētājam, kas norīko iestādi, kura darbojas kā GNK turētāja GNK līdzpārvaldītājs saskaņā ar šo pantu.

6. GNK turētājs [nekavējoties] paziņo [iekļaut CB nosaukumu] par to, ka līdzpārvaldītājs pārtrauc darbību vai tiek izbeigta vienošanās par līdzpārvaldību starp GNK turētāju un līdzpārvaldītāju.

3. pants

GNK likviditātes pārvedumu grupa

1. Pēc GNK turētāja lūguma [iekļaut CB nosaukumu] izveido GNK likviditātes pārvedumu grupu, lai varētu apstrādāt likviditātes pārveduma rīkojumus no GNK uz GNK.

2. Pēc GNK turētāja lūguma [iekļaut CB nosaukumu] pievieno kādu no GNK turētāja GNK esošai GNK likviditātes pārvedumu grupai vai svītro to no GNK likviditātes pārvedumu grupas, kas izveidota TARGET-[iekļaut atsauci uz CB/valsti] vai citā TARGET komponentsistēmā. GNK turētājs pirms šāda lūguma iesniegšanas informē visus pārējos GNK turētājus šajā GNK likviditātes pārvedumu grupā.

4. pants

GNK apstrādātie darījumi

1. TARGET-[iekļaut atsauci uz CB/valsti] GNK apstrādā šādus darījumus: a) centrālo bankas operācijas; b) likviditātes pārveduma rīkojumi uz un no noguldījumu uz nakti kontiem, ko dalībnieka vārdā atvērusi [iekļaut CB nosaukumu]; c) likviditātes pārveduma rīkojumi uz citu GNK tajā pašā GNK likviditātes pārvedumu grupā; d) likviditātes pārveduma rīkojumi uz T2V NNK, TIPS NNK vai RTGS NNK, vai uz to subkontiem.

2. TARGET-[iekļaut atsauci uz CB/valsti] GNK var apstrādāt šādus darījumus: a) [iekļaut, ja nepieciešams, [naudas pārveduma rīkojumus, kas izriet no skaidras naudas iemaksām un izmaksām.]]

5. pants

Likviditātes pārveduma rīkojumi

1. GNK turētājs var iesniegt šādus likviditātes pārveduma rīkojumus: a) tūlītējs likviditātes pārveduma rīkojums, kas ir rīkojums par tūlītēju izpildi; b) pastāvīgs likviditātes pārveduma rīkojums, kas ir norādījums par noteiktas summas pārveduma atkārtotu izpildi iepriekš noteikta notikuma gadījumā katru darbadienu.

6. pants

Nosacījumu likviditātes pārveduma rīkojumi

1. GNK turētājs var norādīt sava GNK minimālā un/vai maksimālā atlikuma robežu.

2. Nosakot maksimālā atlikuma robežu un izvēloties nosacījumu likviditātes pārveduma rīkojumu, ja pēc maksājuma rīkojuma izpildes tiek pārsniegta maksimālā atlikuma robeža, GNK turētājs uzdod [iekļaut CB nosaukumu] izpildīt nosacījumu likviditātes pārveduma rīkojumu, ar ko kreditē RTGS NNK vai citu GNK tās pašas GNK likviditātes pārvedumu grupas ietvaros, ko noteicis minētais GNK turētājs. Kreditētais RTGS NNK vai GNK var būt TARGET-[iekļaut atsauci uz CB/valsti] vai citā TARGET komponentsistēmā.

3. Nosakot minimālā atlikuma robežu un izvēloties nosacījumu likviditātes pārveduma rīkojumu, ja pēc maksājuma rīkojuma izpildes tiek pārkāpta minimālā atlikuma robeža, tiek ierosināts nosacījumu likviditātes pārveduma rīkojums, ar ko debetē RTGS NNK vai citu GNK tās pašas GNK likviditātes pārvedumu grupas ietvaros, ko noteicis minētais GNK turētājs. Debetētais RTGS NNK vai GNK var būt TARGET-[iekļaut atsauci uz CB/valsti] vai citā TARGET komponentsistēmā. Debetējamā RTGS NNK vai GNK turētājam ir jāatļauj debetēt tā kontu šādā veidā.

4. GNK turētājs var atļaut debetēt savu GNK, ja vienā vai vairākos noteiktos RTGS NNK vai GNK tajā pašā likviditātes pārvedumu grupā TARGET-[iekļaut atsauci uz CB/valsti] vai citā TARGET komponentsistēmā ir pārsniegta minimālā atlikuma robeža. Atļaujot debetēt savu kontu, GNK turētājs uzdod [iekļaut CB nosaukumu] izpildīt nosacījumu likviditātes pārveduma rīkojumu, kas kreditē RTGS NNK vai GNK, ja tiek pārkāpta minimālā atlikuma robeža.

5. GNK turētājs var atļaut debetēt savu GNK, ja RTGS NNK, kas noteikts automatizētu likviditātes pārveduma rīkojumu izpildei saskaņā ar III daļas 1. panta 5. un 6. punktu, nav pietiekamas likviditātes, lai izpildītu steidzamus maksājuma rīkojumus, PS pārveduma rīkojumus vai augstas prioritātes maksājuma rīkojumus. Atļaujot debetēt tā kontu, GNK turētājs uzdod [iekļaut CB nosaukumu] izpildīt nosacījumu likviditātes pārveduma rīkojumu, ar kuru kreditē tā RTGS NNK.

7. pants

Naudas pārveduma rīkojumu apstrāde

1. Naudas pārveduma rīkojumus, tiklīdz tie pieņemti, izpilda nekavējoties ar nosacījumu, ka maksātāja GNK ir pieejama likviditāte.

2. Ja GNK nav pietiekamu līdzekļu norēķinu veikšanai, piemēro attiecīgo noteikumu, kas izklāstīts a)–e) apakšpunktā [atkarībā no naudas pārveduma rīkojuma veida]: a) maksājuma rīkojums GNK – norādījumu noraida, ja to ierosinājusi [iekļaut CB nosaukumu] un ja tas izraisītu gan izmaiņas dalībnieka dienas kredītlīnijā, gan atbilstošu GNK debetēšanu vai kreditēšanu. Visus pārējos norādījumus iekļauj rindā; b) tūlītēja likviditātes pārveduma rīkojums – rīkojumu noraida bez daļēja norēķina vai bez jebkādiem turpmākiem mēģinājumiem veikt norēķinu; c) pastāvīga likviditātes pārveduma rīkojums – rīkojumu daļēji izpilda, nemēģinot atkārtoti veikt norēķinu; d) nosacījumu likviditātes pārveduma rīkojums – rīkojumu daļēji izpilda, nemēģinot atkārtoti veikt norēķinu; e) likviditātes pārveduma rīkojums uz noguldījumu uz nakti kontu – rīkojumu noraida bez daļēja norēķina vai bez jebkādiem turpmākiem mēģinājumiem veikt norēķinu.

3. Visus rindā esošos naudas pārveduma rīkojumus apstrādā, ievērojot principu “pirmais iekšā – pirmais ārā” (FIFO) bez prioritātes noteikšanas vai pārkārtošanas.

4. Rindā esoši naudas pārveduma rīkojumi darbadienas beigās tiek noraidīti.

8. pants

Likviditātes rezervēšanas rīkojumi

1. GNK turētājs var dot rīkojumu [iekļaut CB nosaukumu] rezervēt noteiktu likviditātes apjomu savā GNK, lai veiktu centrālās bankas operācijas vai likviditātes pārveduma rīkojumus uz noguldījumu uz nakti kontiem, izmantojot: a) kārtējo likviditātes rezervēšanas rīkojumu, kas nekavējoties stājas spēkā kārtējā TARGET darbadienā; b) pastāvīgu likviditātes rezervēšanas rīkojumu, kas jāveic katras TARGET darbadienas sākumā.

2. Ja nerezervētās likviditātes apjoms nav pietiekams, lai izpildītu kārtējo vai pastāvīgo likviditātes rezervēšanas rīkojumu, [iekļaut CB nosaukumu] rezervēšanas rīkojumu izpilda daļēji. [Iekļaut CB nosaukumu] tiek uzdots izpildīt turpmākus rezervēšanas rīkojumus, līdz tiek sasniegta rezervējamā summa. Neizpildītos rezervēšanas rīkojumus noraida darbadienas beigās.

3. Centrālās bankas operāciju norēķinus veic, izmantojot 1. punktā noteikto rezervēto likviditāti, un citus naudas pārveduma rīkojumus izpilda tikai izmantojot likviditāti, kas pieejama pēc rezervētās summas atskaitīšanas.

4. Neatkarīgi no 3. punkta, ja GNK turētāja primārajā GNK nav pietiekama nerezervētā likviditāte, lai samazinātu GNK turētāja dienas kredītlīniju, [iekļaut CB nosaukumu] izmanto rezervēto likviditāti.

9. pants

Naudas pārveduma rīkojumu apstrāde dalības apturēšanas vai izbeigšanas gadījumā

1. Ja izbeigta dalībnieka dalība TARGET-[iekļaut atsauci uz CB/valsti], [iekļaut CB nosaukumu] vairs neakceptē nevienu jaunu naudas pārveduma rīkojumu šim dalībniekam vai no šā dalībnieka. Rindā esošie naudas pārveduma rīkojumi, uzglabātie naudas pārveduma rīkojumi un jaunie naudas pārveduma rīkojumi par labu šim dalībniekam tiek noraidīti.

2. Ja dalībnieka dalība TARGET-[iekļaut atsauci uz CB/valsti] apturēta tādu iemeslu dēļ, kas nav minēti I daļas 25. panta 1. punkta a) apakšpunktā, [iekļaut CB nosaukumu] glabā visus šā dalībnieka ienākošos un izejošos naudas pārveduma rīkojumus tā GNK un iesniedz tos norēķiniem tikai pēc tam, kad tos nepārprotami akceptējusi apturētā dalībnieka CB.

3. Ja dalībnieka dalība TARGET-[iekļaut atsauci uz CB/valsti] apturēta, pamatojoties uz 1. daļas 25. panta 1. punktu a) apakšpunktu, no šāda dalībnieka GNK nosūtītos naudas pārveduma rīkojumus apstrādā vienīgi, ievērojot tā pārstāvju norādījumus, t.sk. tādu pārstāvju, kurus iecēlusi kompetentā iestāde vai tiesa, piem., dalībnieka maksātnespējas administratora norādījumus, vai izpildot kompetentās iestādes vai tiesas lēmumu, kurā sniegti norādījumi par naudas pārvedumu apstrādi. Visus saņemtos naudas pārveduma rīkojumus apstrādā saskaņā ar 2. punktu.

10. pants

Iestādes, kurām ir tiesības uz dienas kredītu

1. [Iekļaut CB nosaukumu] nodrošina dienas kredītu Eiropas Savienībā vai EEZ iedibinātām kredītiestādēm, kuras ir atbilstoši darījuma partneri Eurosistēmas monetārās politikas operāciju veikšanai un kurām ir piekļuve aizdevumu iespējai uz nakti, t. sk. kredītiestādēm, kuras darbojas, izmantojot Eiropas Savienībā vai EEZ iedibinātu filiāli, un Eiropas Savienībā vai EEZ iedibinātām filiālēm, kas ir ārpus EEZ iedibinātu kredītiestāžu filiāles, ja šīs filiāles iedibinātas tajā pašā euro zonas valstī, kurā iedibināta attiecīgā NCB. Dienas kredītu nevar piešķirt iestādēm, uz kurām attiecas ierobežojošie pasākumi, ko Eiropas Savienības Padome vai dalībvalstis pieņēmušas saskaņā ar Līguma 65. panta 1. punkta b) apakšpunktu, 75. pantu vai 215. pantu, kura īstenošanu [iekļaut CB nosaukumu], uzskata par nesavietojamu ar TARGET raitu darbību.

2. [Iekļaut NCB nosaukumu] dienas kredītu var piešķirt arī šādām iestādēm: a) Eiropas Savienībā vai EEZ iedibinātām kredītiestādēm, kuras nav atbilstoši darījuma partneri Eurosistēmas monetārās politikas operāciju veikšanai un/vai kurām nav pieejama aizdevumu iespēja uz nakti, t. sk. kredītiestādēm, kuras darbojas, izmantojot Eiropas Savienībā vai EEZ iedibinātu filiāli, un Eiropas Savienībā vai EEZ iedibinātām filiālēm, kas ir ārpus EEZ iedibinātu kredītiestāžu filiāles; b) to dalībvalstu centrālo vai reģionālo valdību finanšu departamentiem un publiskā sektora struktūrām, kuras pilnvarotas turēt klientu kontus; c) Eiropas Savienībā vai EEZ izveidotām ieguldījumu sabiedrībām, ja tās noslēgušas vienošanos ar dalībnieku ar piekļuvi dienas kredītam, kā izklāstīts 1. punktā, lai nodrošinātu, ka tiek segts debeta atlikums attiecīgās dienas beigās; un d) iestādēm, kas nav a) apakšpunktā minētās iestādes, kuras pārvalda PS un rīkojas šajā statusā;

ar nosacījumu, ka a)–d) punktā minētajos gadījumos dienas kredītu saņemošā iestāde iedibināta tajā pašā jurisdikcijā kā [iekļaut CB nosaukumu].

3. Dienas kredītu piešķir tikai TARGET darbadienās.

4. Iestādēm, kuras minētas 2. punkta a)–d) apakšpunktā, un saskaņā ar [iekļaut nacionālos noteikumus, kas īsteno Pamatnostādnes (ES) 2015/510 (ECB/2014/60) 19. pantu] dienas kredītu piešķir tikai konkrētajā dienā, un tā pagarināšana par kredītu uz nakti nav iespējama.

5. [Iekļaut CB nosaukumu] dažiem atbilstīgiem CDP var nodrošināt piekļuvi kredīta uz nakti iespējai saskaņā ar Līguma 139. panta 2. punkta c) apakšpunktu saistībā ar ECBS Statūtu 18. un 42. pantu un [iekļaut nacionālos noteikumus, kas īsteno Pamatnostādnes (ES) 2015/510 (ECB/2014/60) 1. panta 1. punktu]. Šādi atbilstīgie CDP ir CDP, kuri(-iem) jebkurā attiecīgajā brīdī ir: a) atbilstīgās iestādes 2. punkta d) apakšpunkta mērķiem – ar nosacījumu, ka šīm atbilstīgajām iestādēm saskaņā ar piemērojamiem Savienības vai nacionālajiem tiesību aktiem ir atļauta arī CDP darbība; b) iedibināti euro zonā; c) piekļuve dienas kredītam.

6. Uz visiem kredītiem uz nakti, kas piešķirti atbilstīgiem CDP, attiecas šā 10. panta un 11. un 12. panta noteikumi (tostarp noteikumi par atbilstošu nodrošinājumu).

7. Sankcijas, kas noteiktas 12. un 13. pantā, piemēro, ja atbilstīgie CDP neatmaksā kredītu uz nakti, ko tiem piešķīrušas attiecīgās NCB.

11. pants

Dienas kredīta atbilstīgais nodrošinājums

Dienas kredīta pamatā ir atbilstīgs nodrošinājums. Atbilstīgs nodrošinājums ir aktīvi, kuri ir atbilstīgi aktīvi Eurosistēmas monetārās politikas operācijām un pakļauti tādai pašai novērtēšanai un riska kontrolei, kāda noteikta [iekļaut nacionālo tiesību aktu noteikumus, ar kuriem īsteno Pamatnostādnes (ES) 2015/510 (ECB/2014/60) ceturto daļu].

12. pants

Dienas kredīta pagarināšanas procedūra

1. Dienas kredīts ir bezprocentu kredīts.

2. Ja 10. panta 1. punktā minētā iestāde neatmaksā dienas kredītu dienas beigās, tas automātiski uzskatāms par šīs iestādes lūgumu piešķirt aizdevuma iespēju uz nakti. Ja 10. panta 1. punktā minētajai iestādei ir NNK, lai aprēķinātu summu, ko iestāde izmanto automātiskajai aizdevumu iespējai uz nakti, ņem vērā tās NNK dienas beigu atlikumu. Tas nav pamats, lai attiecīgi varētu atbrīvot aktīvus, kas iepriekš mobilizēti kā nodrošinājums attiecīgajam neatmaksātajam dienas kredītam.

3. Ja 10. panta 2. punkta a), c) vai d) apakšpunktā minētā iestāde kāda iemesla dēļ neatmaksā dienas kredītu dienas beigās, tas uzliek šai iestādei pienākumu maksāt šādus līgumsodus: a) ja attiecīgajai iestādei pirmo reizi jebkuru 12 mēnešu periodā kontā dienas beigās ir debeta atlikums, šī iestāde maksā līgumsoda procentus, kurus aprēķina par šādu debeta atlikumu at